11.02.20 14:47\tmsk\nҚазишма жойидаги археологлар . Ўзбекистон Маданият вазирлиги матбуот хизмати фотосурати\nСурхондарё вилоятининг Термиз туманидаги «Зумола» ёдгорлиги ёнида археологлар қазишма ишлари чоғида Кушон давлати даврига мансуб дон омборига дуч келдилар. Бу ҳақда Маданият вазирлигининг матбуот хизмати хабар беради.\nОбъектни биринчи бўлиб шу ерлик фермер топади ва Термиз археология музейи маъмуриятини бундан хабардор қилади.\nМутахассислар қазиш ишларини олиб бориб, 36 квадрат метр майдонда 22 дона дон сақлайдиган идишни топадилар. Ҳозирда археологлар ушбу ҳудудда қазишма ишларини давом эттирмоқдалар.\nЎтган йили ёзда Тошкентда «Кушон ҳазинаси» кўргазмаси ўтказилди. Унда Кушон империяси даврига хос ноёб буюмлар намойиш этилди. Жумладан, кенг оммага 1972 йили Сурхондарёнинг Далварзинтепа ҳудудида академик Э.Ртвеладзе бошчилигидаги бир гуруҳ археологлар топган олтин буюмлар намойиш этилди.\nКушон давлати Марказий Осиё, Афғонистон, Покистон ва Шимолий Ҳиндистон ҳудудларини бирлаштирган қадим улкан давлат ҳисобланиб, у эрамиздан аввал 105-250 йиллари гуркираб яшнаган. Империя Рим, Эрон ва Хитой билан дипломатик алоқалар ўрнатган. Кушон давлати ҳудудида 60 миллион одам яшаган ва улар ўша даврда яшаган дунё аҳолисининг 20 фоизини ташкил этган.\nАктёр Ғайбулла Хожиев оламдан ўтди\nТаниқли актриса Аида Юнусова вафот этди\nТошкентда Киночилар уйи қайтадан қад кўтаради\nҲамза тошбўрон қилинган жой\nЎзбекистоннинг муқаддас қадамжолари, ўн учинчи очерк. Шоҳимардоннинг муқаддас кўллари\nБулутлар узра муқаддас даргоҳ – Арашон кўллари\nЎзбекистоннинг муқаддас қадамжолари, ўн иккинчи очерк. Яхна сув омбори ва исми номаълум зоҳид


23:39 / 10.03.2019 6414\nМарокаш гран-при турнирининг сўнгги, учинчи кунида ҳам ўзбекистонлик дзюдочилар муваффақиятли иштирок этишди. Бугун эркаклар -90, -100 ва +100 кгдан оғир вазнда, аёллар -78 ва ундан оғир вазнда татамига тушишди.\n-90 кггача оғирликда ўзбекистонлик Яҳё Имомов учинчи даврада грузиялик Папинашвилига ютқазиб мусобақани тарк этди.\n-100 кггача тош босадиган полвонлар баҳсларида икки нафар ўзбекистонлик дзюдочи иштирок этди. Ш.Жўраев учинчи даврада қозоғистонлик А.Серикбаевга ютқазди.\nЯна бир спортчимиз Муҳаммадкарим Хуррамов эса қийин кечган баҳсларда бронза медалига эга чиқди.\nУ биринчи даврадан эркин ўтиб, иккинчисида нидерландиялик Оҳат Заланни кейин эса жазоирлик Б.Льесни енгди ва чоракфиналга чиқди. Бу босқичда германиялик Т.Никифировга имкониятни бой бериб қўйди, аммо бронза учун курашларда канадалик Э.Шадй ва эстониялик Г.Минаскин устидан ғолиб бўлди.\nШундай қилиб уч кун давом этган дзюдо бўйича Марокаш гран-при турнири ўзбекистонлик спортчилар учун яхши натижаларга бой бўлиб, спортчиларимиз умумий ҳисобда иккита олтин ва иккита бронза медалини қўлга киритишди. Умумжамоа ҳисобида Германия биринчи, Ўзбекистон иккинчи, Франция учинчи ўринни эгаллади.


Наманганда тиббиёт соҳасида кўп ишлар амалга оширилмоқда. Хусусан икки дўст мамлакат ўртасидаги ахдлашувга кўра самарали ҳамкорлик кенгайиб бормоқда. Хабарингиз бор, Наманган вилояти ҳокими раҳбарлигида вилоят делегацияси Россия федерацияси ўлкаларида бўлишганди. Ўшанда Челябинск шаҳридаги етук клиникаларда Наманган вилоят соғлиқни сақлаш бошқармаси ва Челябинск соғлиқни сақлаш вазирлиги ўртасида меморандум имзоланган эди.\nАна шу ахднома ўз натижаси ва самарасини бермоқда. Ҳозирги кунда 22 нафар наманганлик шифокорлар (хирург, педиатр, реаниматолог анестезиолог, лор, травматолог детский хирург, терапевт)лар ўз малакаларини ошириб, ўқиб, ишламоқдалар. Бу тажриба алмашинувлари ҳар икки томонга шубҳасиз катта фойда келтирмоқда.\nЧелябинскда шифокорларимиз операция жараёнида фаол иштирок этмоқдалар.\nНаманган ва Челябинск тиббиётчилари ҳамкорлик қиладилар\n«Ўзаро ҳаракатларимиз ҳар икки регионнинг тиббиёт муассасалари ўртасидаги ҳамкорлигига муваффақиятини янада бойитади».\nҳамкорлик Челябинск соғлиқни сақлашдаги Наманган


17.02.2018 20:00 1 1016\nУго Чавес — Венесуэланинг собиқ президенти.\nЯқинда БМТ Бош ассамблеяси доирасида ташкилот олдидаги қарзлари туфайли Венесуэла овоз бериш ҳуқуқидан вақтинча маҳрум қилинди. Буни ташкилотдан тўла четлатиш деб қабул қилмаслик керак. БМТ нормаларига кўра, агар бирор мамлакат ташкилот бюджетига бадал пулини тўламаса, овоз бериш ҳуқуқидан вақтинча мосуво қилинади. Марказий Африка Республикаси, Доминика, Экваториал Гвинея, Гренада, Ливия, Суринам ва Яман ҳам «четлатилганлар» рўйхатидан жой олди.\nВенесуэла 2017 йилда ҳам бу ҳуқуқдан маҳрум қилинган эди, бироқ тез орада бадал тўлангач, қарор бекор қилинган. Бир пайтлар Жанубий Америкадаги энг фаровон ва гуллаб-яшнаган давлатлардан бири бўлган Венесуэла нега бугун бунчалик танг аҳволга тушиб қолди?\nБугунги мураккаб вазиятга ойдинлик киритиш учун унинг яқин ўтмишига озроқ тўхталиб ўтмасак бўлмайди. 916 минг квадрат километр ҳудудга эга ва 31 миллион аҳоли яшаётган ушбу давлат Жанубий Америкадаги жуда муҳим стратегик нуқтада жойлашган. Бир томонидан Кариб денгизи, бошқа томондан Атлантика океани билан туташдир.\nЗамонавий Венесуэла шуҳрати, шубҳасиз, ёрқин сиёсатчи Уго Чавес номи билан боғлиқ. 1998 йилда ҳокимиятга келган ҳарбий етакчи конституциявий ислоҳотларни ўтказди, коррупцияга қарши курашди, камбағалларни қўллаб-қувватлашга ва саводсизликни тугатишга қаратилган сиёсат олиб борди. Унинг ташаббуси билан туб аҳоли, яъни 300 минг ҳиндунинг ўзлари яшаётган ерга эгалик ҳуқуқи тан олинди. 2002 йилда юз берган давлат тўнтаришига уриниш аҳоли ва армиянинг қўллаб-қувватлаши билан Чавес томонидан бостирилди. У Оқ уйга қарши нутқлари билан довруқ қозонган ва АҚШнинг қитиқ патига тегиб келар эди. Ички сиёсатда «боливарча социализм» қуриш йўлидан борди. Давлат секторини фаол кенгайтириш ҳисобига ишсизликни камайтирди.\nУго Чавес Фидел Кастро билан.\nЧавеснинг «XXI аср социализми» деб ном олган ғояси доирасида қашшоқларни ҳимоя қилиш ва инфляцияга қарши курашиш учун 2003 йилда мамлакатда 400 турдаги, жумладан бирламчи озиқ-овқат маҳсулотларининг марказлашган баҳолари белгиланди. 2007—2008-йилларда нафақат нефть, балки қора металлургия, цемент саноати, мобил алоқа тармоқлари национализация қилинди. Минглаб хорижий компаниялар бу ердан чиқиб кетди.\nСавдо-сотиқ ишлари касод бўлди, маҳсулотлар тақчиллиги кучайди ва нархлар бирдан ўсиб кетди. Нефть ва газ тармоғидан тушадиган миллиардлаб доллар зўр бериб ижтимоий мақсадларга йўналтирилди, иқтисодиётни диверсификация қилиш борасида тайинли қадамлар ташланмади. Углеводородларни қазиб олиш таннархи ортиб, самарадорлик ва фойда камайди, рентабеллик пасайди, давлатнинг ички ва ташқи қарзлари ўсди.\nШунга қарамай президент Уго Чавес ҳокимият отига маҳкам ўрнашган эди ва 4 марта қайта сайланди. У 2013 йил 5 мартда кутилмаганда вафот этгач, президент вазифасини бажариш унинг меросхўри Николас Мадуро зиммасига тушди.\nНиколас Мадуро — Венесуэланинг ҳозирги президенти.\nУнинг давлатга бош бўлиши жаҳон бозорида нефть нархларининг тушиш даврига тўғри келиб қолди. Нўноқ иқтисодий сиёсат, муваффақиятсиз молиявий ислоҳотлар ва бюджетга нефть экспортидан келадиган доллар тушумининг камайиши билан ҳамма ишлар ортга кетди.\nМадуро ярим йил давомида фавқулодда ҳолат режимини жорий қилди. Маҳсулотлар тақчиллиги кучаяверди, чайқовчилик, коррупция ўсди. 2014 йилда нефтнинг халқаро нархи фавқулодда тушиб кетиши ҳақиқий зарба бўлди. Нефть экспортидан тушадиган даромадлар 3 баробар қисқарди, инфляция 200 фоизга етди, доллар курси 100 баробар ошди. Нархлар чеклови эса асосий озиқ-овқатларнинг кенг кўламли тақчиллигини юзага келтирди.\n2016 йилдан Мадуро барча иқтисодий муаммоларга асосий сабаб Ғарб мамлакатларининг Венесуэлага қарши уруши деб кўрсата бошлади. Ташқи қарзлар 130 миллиард долларга етди, инфляция 550 фоиз, ишсизлик 21 фоиз бўлди.\n2017 йилда вазият янада оғир кечди. Мамлакат аҳолисининг 93 фоизи тўйиб овқат емасликдан шикоят қилмоқда. Инфляция минг фоизга етди, доллар курси қора бозорда 900 баробар ўсди. «Fitch» халқаро рейтинг агентлиги Венесуэланинг хорижий валюта бўйича узоқ муддатли рейтингини «С»дан «RD»га, яъни «чекланган дефолт» ҳолатигача туширди. «Standard & Poorʼs» халқаро рейтинг агентлиги ҳам унинг рейтингини «танланган дефолт»га қадар пасайтирди.\nДунёда нефть захираси катталиги бўйича биринчи ўринни (300 миллиард баррел) эгаллайдиган давлатда бахтга қарши «қора олтин» қазиб олиш ҳажми ҳам жорий йилнинг феврал ойида кунига 1,6-1,7 миллион баррелга тушиб қолди. Халқаро валюта жамғармаси 2018 йилда мамлакатда инфляция 13 минг фоиз бўлиши, ялпи ички маҳсулот эса 15 фоиз камайишини прогноз қилаяпти. Гиперинфляция, миллий валютанинг девальвацияси давом этмоқда, олтин-валюта захиралари деярли тамом бўлган.\nИқтисодий аҳвол ўнгланмагач, табиийки, сиёсий вазият ҳам таранглашаяпти. 2014 йилдан мухолиф кучлар давлат етакчисининг сиёсатига фаол қаршилик кўрсата бошлади. Мадуро сиёсий элитани ўз атрофига бирлаштира олмади. Чавизмнинг анъанавий тарафдорлари бўлган қашшоқлар ҳам ундан юз ўгирмоқда.\n2016 йил 2 майда мухолифатнинг Мадурони президентликдан четлаштириш бўйича референдум ўтказиш ҳақидаги петициясига 1 миллион 850 минг киши имзо чекди. 11 июнда Николас Мадуро унинг истеъфоси бўйича референдум ўтказилмаслиги ва ташкилий ишларга бекорчи вақти йўқлиги ҳақида кулгили баёнот берди.\nПарламентда мухолиф партиялар катта ўринни эгаллагач, Мадурони муддатидан аввал президентлик лавозимидан четлатиш талабини қўйди. Бунга жавобан Мадуро қонун чиқариш ваколатини ўз назоратидаги Олий суд зиммасига юклади. Шундан кейин бошланган ҳукуматга қарши намойишларда 120 киши қурбон бўлди, мингдан ортиқ инсон яраланди, яна минглаб фуқаро ҳибсга олинди. Бошқа партияларнинг кўзга кўринган намояндалари, ҳурфикр арбоблар чет элга чиқиб кета бошлади.\n2017 йил майда Мадуро Миллий ассамблеяга муқобил тарзда Конституциявий ассамблеяни тузди. Мухолифат вакиллари унда иштирок этмади. Конституцияга ва ҳокимият бўлиниши тамойилига зид ноқонуний тузилма пайдо бўлиши депутатларни қаттиқ ранжитди ва оммани намойишларга ундади.\n2017 йил сентябрдан мухолиф кучлар билан ҳукумат ўртасида чет элда — Доминикан Республикасида кечган музокара якунида келишув имзоланди. Аммо унинг ижросини ҳаётга татбиқ этиш сўроқ остида қолмоқда.\nЧунки Мадуро ўз ўрнини сақлаб қолиш учун ҳокимият қудратидан, маъмурий ресурслардан тўлиқ фойдаланаяпти. 2017 йил 10 декабрда 355 та муниципалитетда ўтказилган маҳаллий сайловда ҳукмрон Ягона социалистик партиянинг 300 та вакили зафар қучди ва ҳудудлар бошқарувида мавқеини кучайтирди.\nКонституциявий ассамблея шу йилнинг 22 апрелида, яъни муддатидан олдин президент сайловини ўтказиш ҳақидаги қалтис қарорни қабул қилди. Бу режа мухолифатда ва минтақадаги демократик давлатларда кескин эътироз билан қабул қилинди. Чунки президент сайлови жорий йил якунида бўлиб ўтиши керак эди. Рангли инқилобнинг янги кўриниши қалқиб чиқмаслиги, мамлакат хавфсизлигини таъминлаш учун муддат ўзгартирилди деган изоҳ берилди.\nМадуро сайловда Ягона социалистик партиядан «ишчи синфининг асил номзоди» сифатида қатнашади. У ишчилар, аёл-қизлар ва ёш авлоднинг «Буюк ватанпарварлик қутби» сиёсий кучларига ҳам суянишини билдирмоқда.\nҲозирги ижтимоий-иқтисодий ва сиёсий вазиятни амалдаги ҳукумат ўнглай оладими?\nБу саволга жўяли жавоб бериш қийин. Ҳамма умид ва илинж нефть ва унинг нархининг ўсишига боғлиқ.\nОПЕКнинг нархларни шакллантиришдаги ролини оширмай воқеалар ривожининг ҳозирги сценарийсини ўзгартиришнинг имкони йўқ. Бозорда нефть нархининг ошаётгани, бир баррели 64 долларга чиққани Венесуэлани муқаррар фожиадан қутқариб қолди.\n2016 йил 30 ноябрда ОПЕК мамлакатлари илк бора ишлаб чиқариш ҳажмини кунига 1,2 миллион баррелга камайтириб, жами 32,5 миллион баррелга туширишга келишиб олишган эди. 10 декабрга келиб картелга кирмаган нефть экспорт қилувчи мамлакатлар ҳам умумий ишлаб чиқариш ҳажмини 558 минг баррелга қисқартиришга рози бўлди. Ҳужжат 2017 йил январдан кучга кирди ва у 2018 йил март ойига қадар давом этади. Россия ва Саудия Арабистони уни яна уч ой муддатга узайтириш тарафдори. Хўш, ундан кейин нима бўлади? Нархлар яна пастлаб кетса-чи?\nВенесуэла президенти Николас Мадуро долларга қарамликни пасайтириш учун нефть ишлаб чиқарувчи мамлакатларга «қора олтин»нинг олди-сотдиси учун хитой юани, рус рубли, евродан иборат валюталар саватчасини яратиш таклифи билан чиқмоқда. Унинг наздида нефть савдосини бошқаришнинг янги механизми жаҳон бозори барқарорлигига ва адолатли нархларни ўрнатишга хизмат қилади. У шунингдек «ОПЕК+», яъни нефть ишлаб чиқарувчи 24 та мамлакат томонидан эришилган келишувни март ойидан кейин ҳам узоқ йилларга узайтиришни истамоқда.\nМантиқсизлик шундаки, миллионлаб тонна нефть экспорт қилувчи давлатнинг баъзи штатларида бензин етишмаяпти. Чунки нефтни қайта ишлаш корхоналари бирин-кетин ёпилмоқда. Вазиятни ўнглаш учун яна нималар қилиниши керак? Нонефть сектори улушини ошириш, саноат ишлаб чиқаришини кўпайтириш, қишлоқ хўжалиги тармоғида туб ислоҳотлар олиб бориш зарур.\nҲозир озиқ-овқат, кийим-кечак ва бошқа турдаги кўплаб маҳсулотлар четдан импорт қилинмоқда. Биргина тухум ёки нон сотиб олиш учун ҳам беш юзлаб киши турнақатор навбатда туриши одатий ҳол. Иқтисодиётда давлат назоратидан босқичма-босқич воз кечиш, монополия қилиб олинган самарасиз тармоқларни хусусийлаштириш жуда фойдали бўлиши мумкин эди. Лекин ҳукмрон элитада бунга на сиёсий ирода ва на билим-кўникма етади.\n130 минг кишилик армия ҳам ҳозир бюджетга оғир юк бўлиб тушаяпти. Аммо минтақада сақланиб қолаётган мураккаб геосиёсий ва ҳарбий беқарорлик улар сонини қисқартиришга имкон бермайди. Армия ҳукмрон кучларнинг асосий таянчи ва суянчи ҳисобланади. Уларга қарши ҳар қандай ҳаракат ҳарбий тўнтаришларга олиб келиши мумкин. Зеро, Венесуэла тарихи бундай тўнтаришларнинг кўпига гувоҳ бўлди.\nВенесуэлада кечаётган жараёнларга халқаро куч марказлари ва ташкилотларнинг муносабати қандай?\nАҚШнинг танқидлари тинмаяпти. 2017 йил августда АҚШ президенти Доналд Трамп Венесуэлага нисбатан молиявий санкция жорий этиш ҳақида фармонга имзо чеккан эди. Мадуро ва ҳукуматнинг айрим аъзоларига нисбатан ҳам чекловлар бор. Молия вазирлигининг «қора рўйхати» муттасил кенгайиб бормоқда. 2017 йил 11 августда АҚШ президенти Доналд Трамп Венесуэладаги сиёсий инқирозни бартараф этиш учун керак бўлса ҳарбий аралашувга ҳам тайёрлигини айтган эди.\nАҚШнинг БМТдаги доимий вакили Никки Хейли Хавфсизлик кенгаши мажлисида Венесуэладаги инқирозни бутун дунё тинчлиги ва барқарорлиги учун таҳдид деб атади.\nВенесуэла ўз ички ишларига «империалистча» ва «тизимли ташқи аралашувлар»га қарши бўлаяпти. Бундай ҳаракатлар мамлакатдаги вазиятни издан чиқаришга қаратилган деб баҳолайди. Венесуэла АҚШга нефть экспорт қилишни тўхтатиб қўйиш билан жавоб чораларини кўришга тайёр. Ҳозир Қўшма Штатлар Венесуэладан йирик миқдорда – кунига 750 минг баррел нефтни импорт қилмоқда. Бу миқдор Вашингтон умумий нефть импортининг 10 фоизидан ошмайди.\nАҚШ Давлат департаменти раҳбари номи билан юритилаётган «Тиллерсон доктринаси»да Россия ва Хитойнинг Лотин Америкасида ўсиб бораётган таъсирини тийиб туриш ҳам назарда тутилган. Унинг туб замирида Куба ва Венесуэлада ўзи чизган чизиқдан чиқмайдиган, АҚШга душман кўзи билан боқмайдиган дўст сиёсатчиларни давлат бошқарувига олиб келиш мақсади ётибди.\n1823 йили АҚШ Давлат котиби Жеймс Монро «Монро доктринаси»ни эълон қилганида «Америка америкаликлар учун» шиорини ташқи сиёсат принципларига айлантириш таклифини билдирган. Шундан буён қитъа Европа давлатлари аралашуви учун ёпиқ ҳудуд деб қараб келинади.\n1962 йилда собиқ СССР билан Куба учун ҳақиқий ядро уруши келиб чиқиши мумкин эди. АҚШ «Кариб инқирози»нинг аччиқ сабоқларини ҳали ёдидан чиқаргани йўқ. У жаҳон куч марказлари, биринчи галда Россия ва Хитойнинг Лотин Америкаси геосиёсатидаги юришларини чуқур таҳлил қилиб бормоқда.\nЖанубий қўмондонлик адмирали Курт Тидд кеча АҚШнинг глобал стратегик рақобатчиси бўлмиш Россиянинг Лотин Америкасида разведка ва киберимкониятлари ошиб бораётганидан алоҳида ташвиш билдиргани бежиз эмас.\nПентагон зарурият туғилса ҳарбий амалиётлар ўтказиш эҳтимолини ўрганаяпти. АҚШ Қуролли кучлари Жанубий қўмондонлиги Кариб минтақаси, Марказий ва Жанубий Америкадаги 45 давлатга масъул саналади. Таркибдаги аскарлар сонини камида икки баробар оширмасдан туриб кенг кўламли ҳарбий операцияларни муваффақиятли бажариш мушкул.\nЧунки Венесуэла армияси яхши қуролланган, жанговар тайёргарлиги кучли. Минтақада кучлар балансининг ҳар қандай ўзгариши аввало Куба, Никарагуа, Боливия, Эквадор ва бу ердаги бошқа давлатларнинг ҳамжиҳатлигини кучайтиради ва кескин эътирозига олиб келади. Улар ўз хавфсизлигидан хавотирланиб, Венесуэлага ҳар томонлама ёрдам кўрсатиши, ўзини Россия ва Хитой қучоғига отиши мумкин. АҚШнинг «орқа эшиги»да бундай беқарорлик пайдо бўлмаслиги шундоқ ҳам ташқи сиёсатда кетма-кет янглишаётган Трамп учун жуда муҳим.\nВенесуэа ва Колумбия дипломатик алоқалари 2015 йил августда бузилди. Венесуэла ўз ҳудудида яшайдиган колумбияликларни оммавий депортация қилиши ва чегарани бир томонлама ёпиб қўйиши бунга сабаб бўлди. Инқироз туфайли ҳозир Колумбия ҳудудига Венесуэланинг 550 минг фуқароси қочиб ўтган.\nВенесуэланинг улкан қўшниси Бразилия ҳукумати Венесуэла элчисини номатлуб шахс деб мамлакатдан чиқариб юборган бўлса-да, бу ерда ташқи кучларнинг ҳарбий ёки давлат тўнтариши уюштиришига тиш-тирноғи билан қаршидир. У Жанубий Америка ишларини ўзининг етакчилик мақомидаги иштирокисиз ҳал қилишларини истамайди.\n1962 йилдан Венесуэла ва қўшни Гайана ўртасига совуқчилик тушган. Майдони 160 минг квадрат километр бўлган Эссекибо дарёсининг ғарбий қирғоғини Венесуэла ўзининг тарихий қисми деб ҳисоблайди ва таркибига қўшиб олиш ниятида.\nГайанадан катта миқдорда нефть захираларини топган американинг «ExxonMobil» корпорацияси бу ерда фаол геологик изланишларни давом эттирмоқда. 2013 йилда Венесуэла ҳарбий денгиз флоти «ExxonMobil»нинг геология қидирув кемаларига ҳужум қилган ва уларни қўлга олган эди. Ҳозир ҳам қўшниларнинг муносабати совуқлигича қолмоқда. Эртага бу конлар ўзлаштирилса, Венесуэланинг минтақадаги йирик нефть қазиб олувчи давлат мақоми йўққа чиқади ва бозорда жиддий рақобатчи пайдо бўлади. Агар Каракас бир пайтлар Саддам Ҳусайн йўл қўйган хатони такрорлаб, митти ва ожиз қўшнисига қарши уруш бошласа, Вашингтон унга қарши ҳарбий амалиётларни ўтказиши учун яхши баҳона ва асос яратиб берган бўлади.\nҚитъадаги Аргентина, Чили, Коста-Рика, Мексика, Панама, Парагвай ва Перу давлатлари ҳам агар Мадуро ўз режаларидан воз кечмаса, демократик тамойиллардан чекинаверса, ўзгаларнинг манфаати билан ҳисоблашмаса Венесуэла «назардан қолаётган давлат»га айланиб қолиши мумкинлигини очиқ таъкидлашмоқда. Америка давлатлари ташкилотининг танқидларидан кейин 2017 йил апрелда Венесуэла мазкур нуфузли минтақавий ташкилотдан ҳам чиқиб кетишга ариза берди. Шу йил 13 — 14-апрел кунлари Лимада бўлиб ўтадиган Америка саммитига Перу Мадурони расман таклиф этмади.\nЖанубий Америка умумий бозори – «Mercosur» минтақавий блоки аъзолари ҳам барча сиёсий маҳбуслар озод этилмас ва Конституциявий ассамблея тарқатиб юборилмас экан, Каракаснинг ташкилотга аъзолигини тўхтатиб туришга келишиб олишди. «Лима гуруҳи» (Канада ва Лотин Америкасининг 11 мамлакати аъзо) ҳам Венесуэла раҳбариятининг хатти-ҳаракатларини жиддий танқид қилмоқда. Америка қитъасидаги яна бир ташкилот – АLBA блоки аъзолари, хусусан Боливия, Эквадор ва Никарагуа, Куба унинг ёнини олмоқда.\nЕвропа иттифоқи ҳам январда Венесуэладаги юқори мартабали амалдорларга санкция жорий этди. Энди бу вазирлар ЕИ мамлакатлари ҳудудига кира олмайди, уларнинг кўҳна қитъадаги активлари музлатиб қўйилади. Расмий Брюссель кибор доираларни инсон ҳуқуқларини қўпол равишда бузишда ва демократик мухолифатни куч билан бостирганликда айбламоқда. Шу боис қурол-яроққа эмбарго ҳам қўллади. Токи бу аслаҳалар тинч аҳолини қирғин қилишда ишлатилмасин.\nНиколас Мадуро ва Владимир Путин\nВенесуэла Россия билан алоқаларни стратегик шериклик даражасига кўтаришга интилаяпти. У халқаро майдонда Москва позициясини маъқуллаб, Жанубий Осетия ва Абхазиянинг мустақиллигини тан олган эди.\nМосква ушбу минтақа мамлакатлари билан яқин ҳамкорлик ўрнатишни ташқи сиёсатининг устувор йўналишларидан бири деб қарайди. 2001 — 2017-йилларда Россия Лотин Америкаси мамлакатларига 20 миллиард долларлик қурол-аслаҳа сотиб, минтақани ўз экспорти учун истиқболли бозорга айлантирди.\nБироқ Россия ҳозир ташқи кучини асосан Сурияга қаратмоқда. Шу сабабли таназзулга ботаётган Венесуэлага катта миқдорда ҳарбий ёки иқтисодий кўмак бериши ниҳоятда қийин. Ўзаро савдо айланмаси ҳам муттасил камайиб бормоқда. 2013 йилда маҳсулот айирбошлаш миқдори 2,3 миллиард доллар бўлган бўлса, 2017 йилнинг уч чораги якунида 25 миллион доллардан ортмади. Бироқ Каракаснинг Россиядан 3 миллиард доллар қарзи бор. Москва мабодо АҚШ унинг чегараси яқинида зиддиятларни кучайтирса, ушбу омонатидан кечиб, Венесуладан ҳарбий ҳаво ва денгиз базалари учун қўналға сўраб мурожаат қилиши ҳам мумкин.\nВенесуэла Хитой билан ўз нефтининг йирик харидори ва сахий сармоядор сифатида қалин алоқалар ўрнатган. Ўз навбатида, расмий Пекин ҳам «қора олтин»га бўлган эҳтиёжини қондириш учун фақат Яқин Шарқ минтақасига боғланиб қолмасдан, йўналишларни диверсификация қилишга ҳаракат қилаяпти. Умуман олганда, Хитой Венесуэлага шу чоққача 65 миллиард доллар сармоя киритган.\nБиргина 2010 йил июнда Хитой унга 20 миллиард доллар кредит ажратган эди. Бунинг эвазига 10 йил мобайнида у Хитойга кунига 200-300 минг баррел атрофида нефть етказиб бериши керак. Агар АҚШ Венесуэла нефтини сотиб олишдан воз кечса, Хитой бемалол унинг улушини харид қилишга тайёр. Бу билан Лотин Америкасидаги позициясини янада мустаҳкамлайди.\nХитой анъанавий тарзда бошқа давлатларнинг ички ишларига аралашмаслик тамойилига содиқ қолмоқда. Ривожланаётган давлатларга дипломатия майдонида умумий якдиллик ва иқтисодий ёрдамдан каттароғини таклиф этмаяпти. Яъни унинг Оқ уй маъмурияти манфаатларига зид ўлароқ ва шошилинчда Лотин Америкасига бевосита ҳарбий аралашувини кутиш қийин.\nХалқаро жиноят суди ҳам воқеаларга қўшилди. Суднинг прокурорлари 2017 йил апрел ва июль ойларида мухолифат ташкил этган намойишларни тарқатиш учун ҳуқуқни муҳофаза қилувчи органлар вакиллари ҳаддан ортиқ куч қўллаган деган айбни илгари сурмоқда.\nҲозир ушбу судни – Рим статутини ташкил этиш ҳақидаги келишувни дунёнинг 123 давлати, жумладан Венесуэла ҳам ратификация қилган. Агар халқаро суд босими кучайса, Каракас ундан чиқиб кетиши аниқ.\nФикримча, давлатни бошқараётган сиёсатчининг қарашлари ва амали халқнинг интилишларига зид бўлмаслиги, эл фаровонлигига хизмат қилиши керак. Демократия ўрнини авторитар тузумга бўшатиб берса, қонунлар бузилса, фуқароларнинг ҳуқуқлари поймол қилинса, унинг салбий оқибатларини тўғрилаш учун кейин кўп куч ва вақт сарфлашга тўғри келади. Элнинг ташвишини камайтириш ўрнига, унинг ғуссасини кўпайтирган, халқаро майдонда яккаланиб бораётган ҳукуматнинг истиқболи кўринмаяпти. Энди-энди тинч ҳаётга қайтаётган Колумбияда ярим аср давом этган урушнинг ён қўшниси заминига кўчиб ўтишини истамаймиз. Яқин Шарқ, Корея яримороли атрофидаги зиддият тўлқинлари океан оша Кариб ҳавзасини ҳам қамраб олиши минтақа халқлари манфаатларига сира жавоб бермайди.\nХулоса қилиб айтиш мумкинки, Ўзбекистон доимо тинчлик тарафдори ва ўзга давлатларнинг ички ишларига аралашмайди. Қолаверса, Венесуэла биздан анча олисда жойлашган бўлиб, бу ерда дипломатик миссияга эга эмасмиз. 2009 йилнинг майида Ўзбекистоннинг биринчи президенти Ислом Каримовнинг Бразилияга расмий ташрифи доирасида Бразилияда Ўзбекистон элчихонасини очиш бўйича эришилган келишув шу пайтгача рўёбга чиқмагани алоҳида мақола мавзусидир.\n6 та маҳаллада 1420 та муаммо... Жуда кўп эмасми?\nХориж 22/02, 11:59


Қандай қилиб онлайн-НКМга ўтилади: амалий қўлланма | BUXGALTER.UZ\nMy.soliq.uz сайтида юридик шахслар ва якка тартибдаги тадбиркорлар учун онлайн-НКМни рўйхатдан ўтказиш бўйича интерактив хизматлар тест режимида ишга туширилди. Бироқ, ҳали тизим созланмаганлиги ва техник носозликлар рўй бериши боис, ДСҚ ҳузуридаги «Янги технологиялар» ИАМ ходимлари ҳозирча тўғридан-тўғри ТХКМга мурожаат этишни тавсия қилишмоқда. Қандай қилиб онлайн-НКМ ёки виртуал кассани энг қисқа муддатларда ва кам харажатлар билан ўрнатиш мумкин, биргаликда кўриб чиқамиз.\nТехник хизмат кўрсатиш марказлари касса техникасининг аниқ моделларига хизмат кўрсатишга ихтисослашади. Шу боис дастлаб қандай қурилма сотиб олишингизни аниқлаб олинг, шундан кейин ўзингиз ишлайдиган ТХКМга мурожаат этинг.\nКасса учун қурилма ёки дастурни ҳар қаердан сотиб олиш мумкин. Энг оддий ва ишончли вариант – бевосита ТХКМда. «ARCA GROUP» МЧЖ бундан мустасно: у томондан хизмат кўрсатиладиган «PAX A-930» онлайн-НКМ «Капитал-банк» АТБга ижарага берилади.\nАгар сиз ТХКМдан бошқа жойда онлайн-НКМ ёки виртуал касса харид қилмоқчи бўлсангиз:\nмодель Онлайн-НКМлар реестри ёки Виртуал кассалар реестрига киритилган бўлиши керак;\nсотувчидан мувофиқлик сертификати нусхаси ва фойдаланиш бўйича қўлланмани олинг.\nОнлайн-НКМ реестрида 07.02.2020 йилга бўлган ҳолатга тақдим этилган барча учта қурилма ўз ичига онлайн-НКМ ва пластик карта орқали тўловларни қабул қилиш учун терминални олади. Ишлаб чиқарувчилар ва ТХКМ тўлов терминали функционалини кейинроқ – тўлов тизимлари ва банклар билан ташкилий масалалар ҳал бўлгандан кейин фаоллаштиришга ваъда беришмоқда.\nБиз ишлаб чиқарувчилар ва ТХКМ сайтларида тақдим этилган ахборотни умумлаштириб, уни call-марказлардан олинган маълумотлар билан тўлдирдик.\nҚайси онлайн-НКМ ва виртуал кассаларга ихтисослашади\nНимани билиш зарур\n«ARCA GROUP» МЧЖ (www.arca.uz).\nБарча вилоятлар марказларида филиаллари мавжуд\n«PAX A-930» онлайн-НКМ\nДастлабки вақтда қурилмани фақат ижарага олиш мумкин бўлади. Бунинг учун Капитал банкнинг филиалларидан бирига мурожаат қилиш лозим бўлади. Яшнобод филиалига ташриф буюрганимизда бизга механизм энди ишга туширилаётганлигини тушунтириб, бир неча кундан кейин мурожаат қилишни тавсия қилишди. ТХКМ хизматлари қийматига нисбатан – ҳаммаси шартнома тузиш чоғида ТХКМ менежерлари билан якка тартибда келишиб олинади.\n«SPECIAL TEXNO SOFT» МЧЖ\nSupport Team савдо маркаси остида ишлайди.\nҲар бир вилоят марказида филиаллар мавжуд (сервис марказлари)\n«UZKASSA N5» онлайн-НКМ (uzkassa.uz)\nҚурилма қиймати – 2,7 млн сўм.\nКафолат муддати – 1 йил\nИккита тариф режаси:\n· оптимал – ойига 50 минг сўм;\n· йиллик – йилига 550 минг сўм.\nТХКМ сайтида ушбу қийматга нималар кириши батафсил баён этилган.\nКафолат муддатида таъмирлашга тааллуқли бўлмаган барчасига қўшимча тўлов талаб этилади. Хизматлар тарификацияси ҳам сайтда тақдим этилган.\nШартномага асосан онлайн-НКМ унинг қиймати тўлангандан кейин 25 кун ичида тақдим этилади. 20 февралдан кейин мижозлар ТХКМ билан www.support24.uz сайтидаги шахсий кабинет орқали ўзаро ҳамкорлик қилишлари мумкин бўлади.\n- балансни текшириш;\n- ҳар бир савдо шохобчаси ва ҳар бир қурилма тўғрисидаги ахборотни кўриш;\n- қўшимча қурилмаларни сотиб олиш учун буюртма жўнатиш;\n- таъмирлаш учун буюртма жўнатиш;\n- мутахассисни чақириш;\n- онлайн-НКМни мустақил равишда рўйхатдан ўтказиш (ТХКМга сўров жўнатиш);\n- қурилмани мустақил равишда рўйхатдан чиқариш;\n- қўшимча хизматларни улаш ёки узиш мумкин бўлади.\n«SMART ONE CLUB» МЧЖ\nҲудудлардаги филиаллар – ташкил этилмоқда. Саll-марказда фаолият кўрсатаётганлари ҳақида ахборот олиш мумкин\n«UZ SMART BANK» онлайн-НКМ (www.smartone.uz)\nҚиймати – 2,69 млн. сўм\nТехник хизмат кўрсатиш – йилига 1,2 млн, 6 ой учун олдиндан тўловни амалга ошириш шарт\nУшбу суммага қурилма билан ишлаш чоғида юзага келиши мумкин бўлган деярли барча масалаларни ҳал қилиш киради.\nКафолат даврида хизмат кўрсатиш доирасига кирмайдиган таъмирлаш учун таъмирлаш пайтидаги нархлар бўйича эҳтиёт қисмлар қийматига ҳақ тўлашга тўғри келади\nТХКМ қурилмаларни сотиб олиш ва ишга тушириш-созлаш билан боғлиқ барча масалаларни тезкор равишда – мурожаат қилинган пайтдан эътиборан 2-3 кун ичида ҳал қилишга ваъда бермоқда.\nШарҳни тайёрлаш чоғида сайтда хизматлар нархи тўғрисидаги ахборот мавжуд эмас эди, саll-марказнинг турли мутахассислари эса айрим позициялар бўйича ҳар хил суммани айтишди. Хусусан, операторлардан бири виртуал касса қиймати ва уни ўрнатиш қиймати жами 3,5 млн сўмга тушишини айтди.\n«Штрих-М» виртуал кассаси (www.bct.uz )\nДастур қиймати -2,55 млн сўм + 750 минг сўм ўрнатиш ва созлаш учун\nҲеч ким хизмат кўрсатмайди\n«Виртуал касса» виртуал касса (ofd.uz).\nДастур қиймати – ахборот мавжуд эмас\nМазкур виртуал кассага хизмат кўрсатиши мумкин бўлган ТХКМ ҳозирча йўқ. Бинобарин, ҳозирча уни ўрнатиш ва фойдаланишнинг имкони йўқ. Ишлаб чиқувчи яқин вақтда ТХКМ функциясини бажарадиган компания юзасидан бир фикрга келишга ваъда бермоқда.\n1. ТХКМ call-марказига мурожаат қилинг.\nСизга қуйидагиларни тақдим этишларини сўранг:\nонлайн-НКМ ёки виртуал касса сотиб олиш учун шартнома (агар уларни ТХКМда сотиб олсангиз);\nтехник хизмат кўрсатиш учун шартнома;\nунинг хизматлари ва фискал модуль учун БҲМнинг 1баравари миқдорида (223 000 сўм) тўлов ўтказиладиган фискал маълумотлар операторининг (ФМО) ҳисобварағи.\nҲужжатлар лойиҳаларини телеграмм ёки электрон почта орқали олиш, уларни келишиш таомилларини эса телефон орқали амалга ошириш мумкин.\nАгар сиз UZKASSA N5 НКМдан фойдаланган бўлсангиз, уни онлайн режимда ишлашга қайта созлаш мумкин. Бу ҳақда оператордан сўранг. Агарда аппаратни қайта созлаш имконияти бўлса, сиз НКМ сотиб олишга чиқим қилмайсиз. Техник хизмат кўрсатиш учун шартномани қайта кўриб чиқиш ва фискал маълумотлар операторига тўловни амалга ошириш етарли бўлади.\n2. Счётлар бўйича тўловни амалга оширинг, пуллар олувчига етиб келганлигига ишонч ҳосил қилинг. ТХКМ сall-марказига қўнғироқ қилиб, шартнома бўйича пуллар тушганлигини текшириш мумкин. Фискал маълумотлар операторига тўлов тушганлигини эса - ofd.uz сайтида текшириш мумкин (бунинг учун сизга ташкилот СТИРи зарур бўлади).\n3. Оператор билан сиз қачон офисга келишингиз зарурлиги юзасидан келишиб олинг.\n4. Учрашувга келиш олдидан ўзингиз билан:\nдоимий савдо шохобчаси (хизмат кўрсатиш пункти) мавжудлигини тасдиқловчи ҳужжатлар нусхасини,\nбинонинг (унинг бир қисмининг) ижара шартномаси ёки кадастр ҳужжатларини;\nдоимий савдо шохобчаси (хизмат кўрсатиш пункти) манзили географик координаталарини олинг.\nГеографик координаталарни Гугл ёки Яндекс орқали осон аниқлаш мумкин. Тегишли ахборот бино жойлашган ер участкасига кадастр ҳужжатларида ҳам мавжуд бўлади.\nЭски кассани рўйхатдан чиқаришни унутманг\nСизнинг онлайн-кассангиз ишга тушгандан сўнг, рўйхатдан ўтказилган жойдаги ДСХОга шахсан бориб, ДСХО бошлиғи номига илгариги фискал хотирали НКМни рўйхатдан чиқариш тўғрисида ариза беринг.\nАризада хўжалик юритувчининг реквизитларини (номи, СТИРи, манзили), НКМ модели ва завод рақамини, рўйхатдан чиқариш сабабларини кўрсатинг. Аризага қуйидагиларни илова қилинг:\n1) НКМнинг рўйхатдан ўтказиш карточкаси;\n2) фаолиятни тугатиш тўғрисида инкассация хизматида тасдиқланган билдиришнома-хатнинг нусхаси (агар ушбу доимий савдо шохобчаси ёки кўчма савдо объектига бошқа НКМлар рўйхатдан ўтказилмаган бўлса);\n3) кассир-операциячининг назорат-касса дафтари.\nҲужжатларни олгандан кейин ДСХО уч кун муддатда маълумотларнинг тўғрилиги ва ҳаққонийлигини текширади, НКМ рўйхатдан ўтказилган бутун давр учун фискал хотиранинг якуний кўрсаткичларини чиқариб олади ва НКМнинг рўйхатдан ўтказиш карточкаси ва рўйхатдан ўтказиш дафтарига тегишли ёзувни киритади.\nШундан сўнг сизга кассир-операциячининг назорат-касса дафтари ва НКМнинг рўйхатдан ўтказиш карточкасини қайтариб беришлари лозим.\nВақт бўйича: онлайн-НКМ ёки виртуал кассани рўйхатдан ўтказиш учун сизга икки-уч кундан бир ойгача вақт талаб этилади. Ҳаммаси сиз тегишли ташкилотлар билан тузадиган онлайн-НКМ ва виртуал касса харид қилиш учун шартнома шартларига боғлиқ бўлади.\nПули бўйича: НКМни онлайн-режимида ишлашга қайта созлаш энг бюджетли вариант ҳисобланади. Фақат фискал маълумотлар операторига 223 минг сўм тўлаш ва ТХКМ томонидан хизмат кўрсатиш учун шартномани қайта кўриб чиқишда юзага келиши мумкин бўлган харажатларни қоплаш лозим бўлади. Бироқ бу вариантдан UZKASSA N5 ни сотиб олишга улгурган кам сонли тадбиркорлар фойдаланиш имкониятига эгалар. Эҳтимол, онлайн-НКМ реестрига бошқа қурилмалар киритилиши билан омадлилар сони ошар.\nШунингдек, биз онлайн-НКМ ёки виртуал касса сотиб олиш (1 та) ва ТХКМ билан техник хизмат кўрсатиш учун бир йилга шартнома тузиш зарурати ҳисоб-китобидан келиб чиқиб харажатларни ҳисоблаб чиқдик:\nЭнг бюджетли вариант: (2,69 млн сўм (онлайн-НКМ) + 550 минг (бир йилга техник хизмат кўрсатиш) + 223 минг (ФМОга унинг хизматлари учун тўлов ва фискал модуль). Жами: 3,463 млн сўм.\nЭнг қиммат вариант: 3,5 млн сўм (виртуал касса учун) + 1,2 млн (бир йилга техник хизмат кўрсатиш учун шартнома) + 223 минг (ФМОга унинг хизматлари учун тўлов ва фискал модуль) = 4,923 млн сўм.\nБарча ҳисоб-китоблар материал эълон қилинган санада долзарб. Яқин вақтда онлайн-НКМ, виртуал кассалар ва ТХКМ реестрлари тўлдирилиши керак.


Туркманистонда қишлоқ аҳли нон учун шаҳарга боришга мажбур\n«Сиз, шаҳарликлар арзонлаштирилган нархда нон сотиб оласиз. Бизнинг фарзандлар ҳам нон ейишини истайди», демоқда озиқ-овқат маҳсулотлари учун навбатда туришар экан шаҳарликлар билан низога борган қишлоқликлар», дея хабар беради мамлакатдаги озиқ-овқат инқирозини ёритган мухбир.\nОзиқ-овқат етишмовчилиги кузатилаётган Туркманистондаги қишлоқ аҳли нон ва шакар сотиб олиш учун шаҳарга боришга мажбур бўлмоқда, бу ўз навбатида шаҳарликлар ва қишлоқликлар ўртасида можароларга сабаб бўлмоқда. Туркманистонда бу каби вазият сўнги бор 1990-йиллар бошларида кузатилган эди.\nБу галги нон етишмовчилиги Туркманистон ҳукумати ғалла тайёрлаш давлат режаси бажарилганлиги борасида берган баёноти фонида кузатилмоқда. Туркманистон Давлат ахборот агентлиги июнь сўнгида бу йил мамлакатда 1 миллион 400 минг тонна ғалла етиштирилгани юзасидан ахборот тарқатди.\n«Қишлоқ аҳли нон ва шакар сотиб олиш учун яна Ашхободга кела бошлади. Шу сабабли нон сотиб олиш қийинлашди», дея 12 август куни Азатлиқ мухбири хабар берди.\n«Бугун эрталаб дўконга нон сотиб олиш учун бордим. Навбат катта эди. Сотувчи бир қўлга иккитадан ортиқ нон сотилмаслигини айтиб бақирарди, чунки нон учун қишлоқдан келганлар бештадан, ўнтадан буханка сотилишини сўрашарди, улар узоқдан келишганини, аҳволларини тушинишларини ўтиниб сўрашарди», дейди мухбир.\nЙироқдан келган қишлоқ аҳли эрталабки нонушта учун икки буханка нон оиласига етмаслигини айтишар ва нон сотишда меъёр белгилаган сотувчига нисбатан норозилик билдиришарди. Аммо норозилик ва ғазаб қишлоқ аҳли ҳамда сотувчилар ўртасидаги можаролар билан чекланмайди.\nАшхободдаги Азатлиқ мухбирининг хабар қилишича, қишлоқ аҳли шаҳарликларга қарши туришга ҳам мажбур бўлмоқда, чунки шаҳарликлар қишлоқдан келиб нон харид қилаётганлар нон ва бошқа озиқ-овқат маҳсулотлари етишмовчилигини янада мураккаблаштираётганидан норози эканликларини айтишади. Қишлоқ аҳли эса ғаллани етиштириб, ўзлари эса ейишга ҳеч вақо топа олмаётганликларидан шикоят қилмоқда.


Собир Ўнар. Отам кезган маъволар | www.ziyouz.uz\nБош саҳифа Ўзбек насри онлайн антологиясиСобир Ўнар (1964)Собир Ўнар. Отам кезган маъволар\nОтам раҳматли овчи эмас эди, лекин ҳайвон зоти, айниқса, жондордан — бўрини бизда шундай деб қўяқолишади — қўрқмаган. Мен буни баралла айтаман. Сабаби у одам умрида бирор марта ёлғон гапирмаган. Қирқ йиллик тўпори, содда ва бағрикенг Ҳамза чўпон эди. Умри қир ва тоғларда ўтди. Чўпонлик, биласизми, энди эсласам ўша давр учун энг бемаза касб экан: на кечаси, на кундузи ором йўқ, тиним йўқ, қўйни ё молни бировнинг олдига солиб, ақалли бир ҳафта таътилга чиқиб дам олиш йўқ. Чамаси ёз чилласида қўйлар ётоқжойда бир неча соат бошларини эгиб ёхуд ётиб тин олгандагина отам бир чойнак чойга суви қочган нонни ботириб еб олгач бир ё бир ярим соат мизғиб оларди. Куннинг тафти пича пасая бошлагач қўйлар туриб қуёшдан бошларини бекитиш учун бир-бирларининг “пинж”ларига суқилганча тўда-тўда бўлиб жовдираб жўнай берардилар. Отам ўрнидан туриб чайлатом ёнига ялангоёқ ўтиб қўлини пешонасига тираб овозининг борича “ҳай-айт!” деб бақирар эди. Ана шунда нақд беш юзта қўй сергак тортиб бир-бирига қўшилар ва бир томонга қараб ўрлаб жўнар эди. Овознинг бақувватлиги ҳам бир ҳунар экан дейман энди-эндилар. Икки чақирим масофадан молнинг бошини қайтариб қўйиш ҳам шунчаки иш эмас.\nЭчки аҳмоқроқ жонивор келади.\nҚўй ундан ҳам баттарроқ, тўрт юз-беш юзтаси ўнта эчкига эргашиб жўнайди. Ахталанган така – серка жаноблари бўлса, бўйнига тақилган қўнғироқни юксак мартаба билганидан бўлса керак, отарни қулай-ноқулай жойларга бошлаб кетаверади. Қўнғироқ чўпон учун бир белги: қўйлар қаерда эканини чамалаб олади. Отарга жондор оралаганда ҳам даставвал эчки товуш беради. Қўй бўлса дарҳол тақдирга тан бериб миқ этмай тураверади.\nБир бўлган ҳангомани айтай. У вақтда отам ёшроқ бўлган экан. Керагатош томонда молларни бир жойга тўплаб, шох-шабба, тезакни тўплаб, чойгумни қайнатиб, чойни ичиб бўлиб мулгиб, энди уйқу элитиб чийдомини устига тортиб турган экан, бир эчкининг “бақириғи” қулоғига чалинибди. (Ҳа, эчки нақд бақиради, маъради дейиш, қанақадир ўхшамайди). Фавқулодда бақириқ бир фалокатнинг дараги. Отам ўрнидан туриб товушнинг қаердан келаётгани ва масофасини чамалабди. Айвонсифат жойлашган тошнинг учигача энгашиб келиб қараса, жондор эчкини эрмак қилиб (қорни тўқроқ шекилли) у ёқ бу ёққа силтаб уриб ётипти. Одатда бўри молнинг бўғзидан олади. Савқитабиий йиртқичлик сезгиси билан жончиқар жойини мўлжаллай олади ва ҳамлада деярли адашмайди. Эчки ҳадеганда мурдор бўлиб таслим бўлавермагач, бўри охири уни таппа босади ҳамда ғиппа бўғишга тушади.\nОтам тош олиб чамалайди, таёқ олиб чамалайди. Охири чийдомини ечиб, эҳтиёт шартидан олдига тутади ва… бор оғирлигини солиб этиклари зарби билан бўрининг елкасига туширди. Шу ҳолда чийдом билан жондорнинг тумшуғини ўраб олади. Биров ўша заҳоти бўрининг умуртқалари синиб кетувди, ўз-ўзидан жониям чиқиб кетган, Ҳамза аканинг тошиям ҳазилакам эмас-да, дейди. Биров эса отанг чопқисини ишга солиб бўрининг бўғзидан тортиб юборувди, дейди.\nИкковиям худди кўргандай гапиради.\nОтамнинг ўзи бўлса худди узоқ тарихни ўйлагандай ёки хира тушни эслагандай, ёки бўлмасам хушламагандай тураверади. Жондор ҳақида -нимагадир гапиргиси келмайди.\nШунақа эди менинг отам…\nЖайранинг гўштини дориликка ейишади, деб эшитганман. Бодга, хафақон, мижозга фойдаси ҳақида гапирадилар. Инида кавш қайтаради, дейишади. Биласиз, айритуёқ ё кавш қайтарган ҳайвон ҳалол эмиш. Бироқ жайранинг оёғи айнан чақалоқникига ўхшаши одамни сескантиради. Буни мен Қулмат жўрадан эшитганман.\nҚулмат жўра Фақир бобонинг кичик ўғли. Кўпириш бундаям бор. Лекин “жўра, отангникиям етади, сен сал калтароқ қайт!” десак, “ҳе, ўлинглар” дея шаштидан тушиб қолади. Унинг унда-бунда шериклари билан тоққа чиқиб олқор, тўнғиз отганиниям биламиз. Лекин жайра овига бир ўзи чиққан. Тизза бўйи қор ёғиб, одамлар гуртикдан юролмай турган куни акасининг армиядан кийиб келган кигиз этигини кийиб олиб, елкасига битта паншахани ташлаганча тоққа йўл олган. Молхона, уйлар устида қор кураб юрган қўшнилар ҳайрон қолишган, босинқи туш кўрибди-ёв дейишган. Фақат хотинига “Бугун бир жайра ушлаб келаман, кечки овқатга пишириб еймиз, кейин тўққиз ой ўтиб ўғил туғасан”, дебди.\nУнинг кетганини кўрганлар келганини кўришмаган. Фақат эртасига тонгда Исмат полвоннинг ўғли ташқарига чиқаётиб уй олдидаги симтўсиқда олтита… жайра осилиб турганини кўриб турган жойида қотиб қолган. Исмат полвон одатдагидай булкиллаб-булкиллаб, дамини чиқармай кулган. Қулматнинг бир эмас, учта жайра тутиб келганини айтган. Даставвал Қулматнинг жайра тутишига, жайранинг оёғи жуда ингичка эканига ишончсизлик билдирганлар ҳам ўшалар бўлгани учун овчи атайин шу йўлни тутибди.\nМен Тошкентда эдим. Тенгқурлар Қулматникига ўтишган.\nЎртоқлар баъзан “тоғда ўсгансан, қайси ҳайвонларни кўргансан?” деб сўрашади. Ўйлаб қарасам бўри, тулки, тўнғиз, қуён, жайра, кўлвор, ўқилон, сувилон (майли-да энди), бургут, каклик, қирғовул, ғажир, укки, лочин, тувалоқ, зарғалдоқ, бойўғли, тира-тира, сассиқпопишак, тўрғай (майли-да энди)ларни кўрганман. Ғажир, сассиқпопишак кўп бўларди, ҳозир негадир қарға кўпайган. Дарвоқе, зағча деган қўлга тез ўрганувчи мусичадай бир қора қуш бўларди. Ўзича хушомад қилиб қўшниларнинг тугма, игна, ипи борми, тумшуғига нима илинса эгасининг уйига ташигани ташиган эди. Эсимда, бир гал чақалоқ укам оғзини очиб бақириб йиғлаётса, зағчамиз унинг тилидан чўқиб олган. Укам бир пас индамай, балки қўрққанидан қотиб қолган, сўнг тилидан қон томаётганини кўриб баттар қичқирган. Қушимиз шу “гуноҳи” учун хонадонимиздан бутунлай бадарға қилинган.\nТоғимизда айиқ бор дейдиганлар топилади. Бе, бу бир боди гап. Айиқ ўрмонли тоғда бўлади. Бизнинг тоғ – бахил тоғ. Асосан чағир тош. Сойлари ҳам санг, қайроқтош.\nЖайрани чиндан ҳам кўрганман. Қўна қишлоқдаги чайлатомимизга кўчиб чиққанмиз, отам молларини тўплаб келиб, овқатдан сўнг ҳаммамиз супада пинакка кетаётган эдик. Итимиз бирданига безовта вовуллаб қолди. Одатда у бегона шарпани кўриб қолса шундай безовта “ҳов-ҳов” қиларди. Отам дарҳол туриб ялангоёқ токзор оралаб кетганини билмай ҳам қолибмиз. Бир пайт қарасак, худди одамни сўккандек бир нималарни сўкиб тошлаб қувиб юрибди. Акам билан мойчироқнинг пилигини кўтариб секин-аста қўрқиб бордик. Биз яхши кўрган қизил ҳусайнининг тагида икки кўз ялтирайди. Қотиб турибди. Отамнинг қўлида кесак эканми, шошиб унга улоқтирди. Тиконлари узун, катта одамнинг тирсагича келса керак. Албатта, у қочди ва таёқдан ҳам, ўлимдан ҳам қутулди. Токзор ёнидаги жарга тўрт-бештаси бирданига калла ташлаб кетди. Зимистонда уларни топиб бўлармиди. Бунинг устига яқинлашган одамга игнасини отади деб эшитганмиз. Отам бунисини ўйлаб чўчийдиган одам эмас – дуч келса тош ёки таёқ билан соламан дейди. Ўшанда жайралар тикон отганини кўрмаганмиз. Лекин узумхўрлик қилган жойида тўрт дона найзаси тушиб қолган. Ва ўшанда биз пишишини зориқиб кутаётган, энди ранг ола бошлаган қизил ҳусайнининг ғажиб ташланганини кўриб жудаям хафа бўлганмиз. Қайтиб жайра зотини кўрмаганман…\nОвчи дўстимиз Қулматбой ёзда жайрани кўп пойлаган, тутишнинг эпини келтиролмаган. Ҳатто инининг устидан тешиб ҳам кўрган, оғзини беркитиб ҳам кўрган, бўлмаган. Ини узунлигини чамалай билмаган. Ўзи тушиб боришга қўрққан: найзаларини бирин-кетин ўқдай отиб, баданини илма-тешик қилиб ташласа нима бўлади?\nУ мўлжал қилиб юриб қор босган кунни айни пайт ҳисоблаган. Таваккал бир ўзи паншахани кўтариб борса, жониворлар худди ўша пайт сувлашга тушишган экан. Сувга қонган жайра юқорига чополмас экан. Шу боис учовиниям қийналмай паншаха суқиб жойида қолдирган.\nҲа, дарвоқе, тўққиз ой эмас, келаси йили қишга бориб Қулмат жўра бир неча қизлардан сўнг чиндан ҳам ўғил кўрган.\n«Ўзбекистон адабиёти ва санъати» газетаси, 2014 йил 25-сон\n← Аввалги Аввалги Абдуқодир Ҳайитметов. «Хамса»нинг яратилиш жараёни (1985)\nКейинги → Кейинги: Мутолаа — шифо воситаси


Имс тайёрлаш технологияси ва классификацияси билан танишиш. Ишнинг мақсади\nDownload 222.98 Kb.\nHajmi 222.98 Kb.\n1– ЛАБОРАТОРИЯ ИШИ\n1 - Laboratoriya ishi\nMavzu: ИМС тайёрлаш технологияси ва классификацияси билан танишиш.\nTekshirdi: Ulashov S Bajardi: Afzalov Sh Guruh: 002-L4\nИМС тайёрлаш технологияси ва классификацияси билан танишиш.\nИшнинг мақсади: Берилган принципиал схемадан ИМС структураси, топология ва технологиясини ишлаб чиқиш\nИнтеграл микросхема (ИМС) нима?\n-Интеграл микросхема (ИМС) ўта ихчам, ўта пишиқ, кичик таннархга эга бўлган ва кам қувват истеъмол қиладиган радиоелемент ясаш йўлидаги уринишлар маҳсулидир.\nИМС асосий хусусияти нимада?\nИнтеграл микросхема (ИМС) ўта ихчам, ўта пишиқ, кичик таннархга эга бўлган ва кам қувват истеъмол қиладиган радиоелемент ясаш йўлидаги уринишлар маҳсулидир.\nИМС элементи ва компонентаси деб нимага айтилади?\nИМС элементи деб, конструкцияси бўйича кристалл ёки асосдан ажралмайдиган, электрорадио элементлари (ЭРЭ) функциясини бажарувчи ИМСнинг қисмига айтилади. ИМС компоненти деб, дискрет элемент функциясини бажарувчи, лекин монтаждан аввал мустақил маҳсулот бўлган ИМСнинг бўлагига айтилади.\nПардали, гибрид ва ярим ўтказгичли ИМСларнинг бир – биридан фарқи нимада?\nИМСларнинг бир-биридан фарқи, асосан, актив элементларнинг ишлаши ва ИСларнинг тайёрлаш технологиясига боғлиқдир. Яримўтказгичли интеграл схема – бу компоненталари яримўтказгич пластинкасининг сирти қисмида тайёрланадиган яхлит микросхемадан иборат.\nНима сабабли транзисторли тузилма турли ИМС элементлари ясашда асосий ҳисобланади?\nЯримўтказгич ИМСлар тайёрлаш учун асосий материал бўлган - кремний монокристал қуймалари олишдан бошланади. (Чохральский усули). Ҳосил бўлган кремний қуймаси n– ёки р–турли электр ўтказувчанликка эга бўлади. Қуйма узунлиги 150 см, диаметри эса 150 мм ва ундан катта бўлиши мумкин. Зонали эритиш усулида монокристал ифлослантирувчи киритмалардан қўшимча тозаланади\nИнтеграл микросхема элементларини изоляцияси қандай амалга оширилади?\nУлар умумий тагликка изоляцияланган ҳолда жойлаштирилади.\nРақамли ва аналог ИМСларнинг мураккаблик даражаси (интеграция даражаси) қандай аниқланади?\n-Қабул қилинаётган, сақланаётган ва ишлов берилаётган сигнал турига\nАналог ИМСларда қандай сигналлар қайта ишланади? Рақамлидачи? Аналог узлуксиз сигналлар қайта ишлайди.\nАналог узлукли сигналлар қайта ишлайди.


26 май 2020, Тошкент вақти: 14:23\nШАҲРИСАБЗ – "Улоч маҳалласида аҳоли норозилиги боис сайлов қолдирилди"\nШАҲРИСАБЗ. “Биз Улоч маҳалласида яшаймиз. Сизга маҳалламиз аҳолиси номидан ёзаяпман. Бизда маҳалла йиғинларига сайлов қонунбузилишлар билан ўтмоқда. Сайлов ҳаракатлари бошлангач сайловда қатнашувчи сайловчилар рўйхати тузилди. Сайлов 11 майга белгиланди. Бироқ 10 май куни сайловчилар рўйхатидаги одамларга айтмасдан яширинча сайлов ўтказмоқчи бўлишди. Одамлар буни билиб қолиб, 10 майда сайлов ўтаётган бинога боришди. Бироқ рўйхатдаги сайловчиларга ҳам қатнашишга рухсат беришмади. Улар бола пули оладиган, нафақа оладиган одамларни ўз томонига ағдариб, яширинча рўйхат тузишибди. Одамлар норозилик билдирди. Ҳатто жанжал ҳам келиб чиқди. Халқ туман сайлов комиссиясига ишонмай қолди. Юқори ваколатли органлардан Улоч МФЙдаги маҳалла сайловини назорат қилишини сўраймиз”


Рапирачи қизларимиз – фахрий шоҳсупада\nТошкентда давом этаётган «Сателлит» халқаро мусобақаларининг иккинчи куни – 6 сентябрда қиличбозлик йўлакларига спортчи қизлар чиқди. Ана шу шахсий мусобақаларда\n7 мамлакат - Россия, Ўзбекистон, Қозоғистон, Филиппин, Гонконг, Бразилия, Италия спортчилари қуйидаги тартибда кураш олиб бордилар:\nБулкао Ана Беатриз\nЧеунг Кимберли Ванесса\nЭстебан Максине Изабел\nРапирачи қизларнинг беллашувлари жуда кескин кечди. Натижада мусобақларнинг чорак финалига россиялик Марта Мартянова, Италиялик Марта Каммилетти, Гонконг вакиласи Чеунг Кимберли Ванесса, юртдошларимиз Яна Алборова, Умида Илёсова ва Мадинабону Парпиева чиқишга муваффақ бўлишди. Мусобақаларнинг навбатдаги босқичида Марта Мартянова (Россия), Марта Каммиллетти (Италия), Яна Алборова ва Умида Илёсова (Ўзбекистон) ўз маҳоратларини исботлай олишди. Улар совринли ўринлар учун курашни давом эттиришди.\nРоссиялик Марта Мартянова ярим финал бахсларида юртдошимиз Умида Илёсовадан устунлигини аниқ исботлай олди. Буни ҳисоб ҳам яққол кўрсатиб турибди - 15:2. Шу билан бирга Умида “Сателлит” халқаро турнири совриндорлари қаторидан ўрин олганлигини таъкидлаш керак.\nИталиялик Марта Камиллеттининг яна бир рапирачи қизимиз Яна Алборова билан жанги жуда қизиқарли кечди. Яна Алборова анча тажрибали италиялик рақибининг зарбаларини аниқ қайтариб туриб, ҳисобни ўз фойдасига ҳал қилишга муваффақ бўлди – 15:13!\nШундай қилиб халқаро турнир финалида россиялик Марта Мартянова ўзбекистонлик спортчи Яна Алборова билан куч синашди. Ушбу жанг жуда қизиқарли кечди. Россиялик рапирачи Марта Мартянованинг шиддатли ҳужумлари ўз самарасини кўрсатди. Финал жанги 15:11 ҳисобида унинг фойдасига ҳал бўлди ва Марта Мартянова “Сателлит” халқаро турнирининг ғолиби бўлди. Иккинчи ўринда – Яна Алборова.\nКардио машғулот вақтида қорин негa совуқ бўлaди?\nҲеч бўлмаганда бир марта кардио қилган ҳар бир киши ҳайратланарли бир нарсани пайқайди: машғулот ўртасида, қорин ўз ҳаётини танадан алоҳида яшай...\nЎзбекистон қиличбозлик федерацияси матбуот хизмати маълум қиладики, 2020 йил 10 июль санасидан бошлаб республикамизнинг барча вилоятларидан исти...


Янги йил куни қор ёғиши кутилмаяпти – Газета.uz\n31 декабрь куни қуруқ, илиқ ҳаво бўлиши, Янги йилнинг биринчи куни эса айрим жойларда ёмғир ёғиши кутилмоқда. Синоптиклар сўнгги 50 йилдаги энг совуқ ва энг илиқ байрам кунларини ёдга олди.\n29 декабр 2018, 23:28 Жамият\n31 декабрь куни Ўзбекистон ҳудудида қуруқ ва илиқ ҳаво ҳукмрон бўлиши, Янги йилнинг биринчи куни эса республика бўйлаб айрим жойларда ёмғир ёғиши кутилмоқда. Фавқулодда вазиятлар вазирлиги матбуот хизмати эълон қилган Ўзгидромет ҳисоботида бу ҳақда сўз боради.\nТунги ҳарорат 0 даража атрофида, кундузи эса +6…+9 даража атрофида бўлиши кутилмоқда.\nСўнгги 50 йилдаги статистик маълумотларга кўра, Тошкентда 31 декабрь куни ўртача 4−5 йилда, 1 январда эса 2−3 йилда ёғингарчиликлар кузатилади.\n«Бу ёғингарчиликлар ҳар доим ҳам қор кўринишида бўлавермайди, Янги йил кечасида қор ёғиши эса ноёб ҳолат, — дея қайд этади синоптиклар. — Бизнинг Ўрта Осиё иқлимига хос ҳолат бу. Сўнгги йилларда бутун дунёда кузатилаётган глобал исиш натижасида илиқ қишлар сони ўсмоқда ва мос равишда қор кўринишидаги қишки ёғингарчиликлар улуши камаймоқда».\nМетеорологик кузатувлар тарихида Тошкентда энг совуқ Янги йил кечаси 1889 йилда кузатилган — 28 даража совуқ.\nСўнгги 50 йил давомида Тошкентда бу каби паст ҳарорат кузатилмади ва бу давр ичида энг совуқ кеча 1991 йил 1 январида қайд этилди. Ўша вақтда Тошкентда ҳарорат 13 даража совуқни ташкил этган.\n2009 дан 2010 йилга ва 2015 дан 2016 йилга ўтишда кундузги ҳарорат 18−19 даражага қадар кўтарилган.\nСўнгги йиллар давомида 2017 йилнинг биринчи куни энг қорли бўлган эди. Қор Янги йил кечаси ёғишни бошлаб, 1 январда кун бўйи тинмади.\n«Шундай йиллар бўладики, қор аввалроқ ёғади ва қор қопламаси Янги йил байрами кунлари ҳам эримай туради. Охирги марта 2011−2012 йилларда шундай ҳолат кузатилди. Ўшанда об-ҳаво Ўзбекистон аҳолисида янги йил кайфиятини тортиқ этиш бўйича ўз мажбуриятини аввалдан бажарган эди. Эски йилнинг сўнгги ҳафтасида бир неча марта қор кўринишидаги ёғингарчиликлар кузатилди ва 27 декабрга келиб дарахтлардаги момиқ қор шаҳарни безади ва ҳақиқий қиш эртагини ёдга солди», — дея таъкидлади синоптиклар.


“Днепр” Жанақалага бало олиб келди\nРоссиянинг 27 июль куни ҳалокатга учраган “Днепр” ракетаси қулаган Қозоғистоннинг Жанақала қишлоғи аҳли орасида турли касалликлардан шикоят қилувчилар кўпайиб боряпти.\nМаълумотларга кўра, ушбу қишлоқ одамлари танасида турли хил яралар тошиш ҳолатлари аниқланмоқда. Жанақалаликлар кўнгил айниши, бош оғриғи каби касалликлардан касалликлардан шикоят қиляпти. Чўпон Сагат Сауенов оиласи эса шифохонага ётқизилган.\nС.Сауеновнинг билдиришича, қизи Сагаданга яра тошган. Ўзининг эса боши оғрияпти.\nМаълум бўлишича, Сауеновлар оиласи “Днепр” ракетаси қулаган жойга жуда яқин ерда бўлган.\n“Днепр” ракетаси 27 июль куни Бойқўнғир космодромидан фазога учирилганидан кўп ўтмай ҳалокатга учраган эди.\nРакета ҳалокати Қозоғистон учун экологик фожеага олиб келиши мумкинлиги айтиляпти. Мутахассисларнинг маълум қилишича, ракетада ўта заҳарли ҳисобланадиган 40 тонна гептил ва 80 тонна амил ёқилғиси бўлган.\nРакета қулаган Қизилўрда вилояти ҳокими Икром Одирбековнинг айтишича, россияликлар ракета ҳалокатининг хавфли эканини билган ҳолда астойдил ҳаракат қилмаяпти.\n”Замонавий технологияларга эга бўлган ҳолда ракета қулаган жойни икки кун давомида излашди. 40 тонна гептил қаерга кетди? Аллақачон вилоят аҳолиси соғлиғига салбий таъсири сезиляпти”, - деди ҳоким.\n”Инфракос-Эко” лабораторияси хабарига кўра, ракета қулаган жойда 11 метр чуқурлик ҳосил бўлган. Қишлоқ аҳолиси фойдаланадиган сув иншооти чуқурлиги эса 5-6 метрни ташкил этади. Мутахассислар гептил тупроқ ва ўсимликларга зарар келтириш билан бирга ер ости сувларига аралашиб кетиши мумкинлигидан огоҳлантирмоқда.\nҚозоғистон Фавқулодда вазиятлар вазирлиги маълумотига кўра, ракета қулаган жойда гептил концентрацияси минг баробар ортиқдир. Гептилнинг зарарли таъсири 100 йилгача сақланади.\nАйни пайтда Жанақала қишлоғида карантин эълон қилинди. Қўшни Куандария қишлоғига ҳам хавф мавжуд. Бу икки қишлоқ аҳли бошқа жойга қўчирилиши мумкинлиги айтиляпти. Қишлоқ ҳудудидаги “Керкели” чегара қисми аскарлари эса эвакуация қилинган.\nАйни пайтда Қизилўрда вилояти прокуратураси ҳалокат оқибатида атмосферанинг ифлосланиши ва тупроқнинг зарарланиши юзасидан жиноят иши очган. Қозоғистон ташқи ишлар вазири томонидан эса Россияга нота жўнатилган.\nМаълум бўлишича, ракета ҳалокати натижасидаги иқтисодий ва экологик зарар учун Россия Қозоғистонга товон тўлаши лозим бўлади.


Мусулмонлар барча саҳобалар авлиёларнинг пешқадами, муттақийларнинг саралари, мўминларнинг энг гўзал намунаси ҳамда Пайғамбарлардан кейин инсониятнинг энг афзали эканликларига иттифоқ қилишган. Дарҳақиқат, саҳобалар Пайғамбарларнинг энг афзали ва сўнггисини кўрганлари, енгил ва оғир кунларда ҳам у Зотнинг ёнларида туришгани ҳамда Аллоҳ йўлида моллари ва жонларини сарф этишгани учун мана шундай мақомга эришишган. Ҳатто улар яхшиларнинг энг яхшисига, яшаган замонлари эса энг афзал замонга айланди. Саҳобалар Ислом устунини барпо этдилар ва дин қасрини безадилар. Ширк арқонини бутунлай уздилар. Ислом динини бутун оламга ёйдилар. Улар инсониятнинг энг фаҳми ўткир, илми чуқур, иймони мустаҳкам ҳамда хулқи ва амали энг гўзали эдилар. Улар Набий алайҳиссаломнинг қўлларида тарбия топган эдилар. Нубувватнинг энг соф булоғидан сув ичиб, Қуръоннинг нозил бўлишига бевосита гувоҳ бўлган эдилар. Абдуллоҳ ибн Масъуд розияллоҳу анҳудан ривоят қилинади: «Аллоҳ таоло бандаларининг қалбларига назар солди. Қалблар орасида Муҳаммаднинг қалби энг яхши қалб бўлиб чиқди. Уни Ўзи учун танлаб олди ва уни Ўзининг рисолати билан юборди. Кейин У Зот Муҳаммаднинг қалбидан кейин яна бандаларининг қалбларига назар солди ва энг яхши қалб саҳобаларнинг қалблари эканини билди. Шунинг учун уларни Ўз Пайғамбарининг динни ҳимоя қилиш учун курашадиган вазирлари қилди». Аҳмад ривояти. Ким Пайғамбар алайҳиссалом билан суҳбатдош бўлса ёки мусулмон бўлиб у Зотни кўрса, саҳобалардан саналади. Саҳобаларнинг фазилатлари борасида кўплаб оятлар ва саҳиҳ ҳадислар ворид бўлган. Аллоҳ таоло шундай марҳамат қилади: «Муҳожирлар ва ансорларнинг дастлабки пешқадамлари ҳамда улар ортидан эзгулик билан борганлардан Аллоҳ рози бўлди, улар ҳам Ундан рози бўлдилар. Яна улар учун остида анҳорлар оқувчи, (улар) унда абадий мангу қоладиган жаннат (боғ)ларни тайёрлаб қўйди. Ана ўша улкан ютуқдир» (Тавба, 100). Бошқа бир оятда У Зот қуйидагича марҳамат қилади: «(Эй Муҳаммад!) Дарҳақиқат, Аллоҳ мўминлардан – улар дарахт остида Сизга байъат (қасамёд) қилаётган вақтларида – рози бўлди. Бас, У уларнинг дилларидаги нарса (садоқат)ни билиб, уларга хотиржамлик туширди ва уларни (Ҳайбар жангидаги) яқин ғалаба билан мукофотлади. (Улар) оладиган кўпдан-кўп ўлжалар билан ҳам (мукофотлади). Аллоҳ қудратли ва ҳикматли зотдир» (Фатҳ, 18-19). Ҳудайбия сулҳи тузилган йили мусулмонлар Расул алайҳиссалом ҳузурларига бир-бир келиб байъат, яъни қасамёд қилганлар. Шу байъат «Ризвон байъати» дейилади. Байъат қилган эркак ва аёл мусулмонларнинг адади 1300, 1400, 1500 киши эди, деган ривоятлар бор. У дарахтнинг номи Самура ёки Сидра. Мазкур дарахтни мусулмонлар табаррук қадамжо сифатида зиёрат қилишга ружу қўйганлари сабабли Умар розияллоҳу анҳу ширкка айланиб кетишидан қўрқиб, уни жойидан олдириб ташлаганлар. Улар ҳақида Расулуллоҳ соллаллоҳу алайҳи васаллам бундай деганлар: «Дарахт остида байъат қилганлардан ҳеч ким дўзахга кирмайди». Аллоҳ таоло саҳобаи киромлар ҳақида яна қуйидаги оятларни ҳам нозил қилган: «Одамларга чиқарилган (маълум бўлган) умматнинг энг яхшиси бўлдингиз» (Оли Имрон, 110). Аллоҳ азза ва жалла муҳожир ва ансор саҳобалар ҳақида ҳам ушбу оятни нозил қилди: «(У ўлжалар яна) ўз диёрларидан ва мол-мулкларидан ҳайдаб чиқарилган камбағал муҳожирларникидир, зеро улар Аллоҳдан фазл ва ризолик истайдилар ҳамда Аллоҳ ва Унинг Пайғамбарига ёрдам берадилар. Айнан ўшалар (иймонларида) содиқдирлар. Улардан (муҳожирлардан) илгари (Мадинадек) диёрда яшаган ва иймонни сақлаганлар (ансорлар) эса ўзлари (ёнлари)га ҳижрат қилиб келган кишиларни суйгайлар ва дилларида уларга берилган нарса (ўлжалар) сабабли ҳасад сезмаслар ҳамда ўзларида эҳтиёж бўла туриб, (эҳсон қилишда бошқа муҳтожларни) ихтиёр қилурлар. Кимки ўз нафси бахиллигидан сақлана олса, бас, ана ўшалар (охиратда) нажот топувчидирлар»(Ҳашр, 8-9). Бошқа бир оятда саҳобалар бундай васф этилади: «Муҳаммад Аллоҳнинг Расулидир. У билан бирга бўлган (мўмин)лар кофирларга қаҳрли, ўз ораларида (мўминларга нисбатан) эса раҳм-шафқатлидирлар. Уларни (мудом) Аллоҳдан фазл ва розилик тилаб рукуъ ва сажда қилаётган ҳолларида кўрарсиз. Уларнинг юзларида сажда асоратидан (қолган) белгилари бордир» (Фатҳ, 29). Имрон ибн Ҳусайн розияллоҳу анҳудан ривоят қилинади, Расулуллоҳ соллаллоҳу алайҳи васаллам шундай дедилар: «Умматимнинг энг яхшиси менинг асримда яшаганларидир. Кейин улардан кейин яшаганлар, кейин улардан кейин яшаганлардир». Имрон розияллоҳу анҳу айтадилар: «Ўзларининг асрларидан кейин иккита асрни айтдиларми ёки учтаними билмайман». Бухорий ривояти. «Саҳиҳайн»да Абу Саид ал-Худрий розияллоҳу анҳудан ривоят қилинади, Расулуллоҳ соллаллоҳу алайҳи васаллам дедилар: «Саҳобаларимдан ҳеч бирини сўкманглар. Чунки агар бирортангиз Уҳуд тоғидек тиллани инфоқ қилса ҳам, улардан бирининг бир муд ёки унинг ярми миқдоридаги инфоқининг даражасини топа олмайди». Дунёдаги барча яхшилик саҳобалар одат қилган нарсалардир. Аллоҳ таоло Ўзининг Китобини сақлашни ваъда берган. Ушбу ваъда саҳобалар воситасида амалга ошди. Бир гуруҳ саҳобалар ўзларини суннат омонатига бахшида этдилар. Ўша суннатни ёдлаш ва ёйиш учун ер юзининг ҳамма томонларини босиб ўтдилар. Баъзилари эса ўзларини халифалик, раҳбарлик, кураш ва бошқа ишларга бахш этдилар. Айримлари ўзларини инсонларни Исломга қизиқтириш, унга нисбатан қалбларда муҳаббат уйғотиш ишларига бахшида этдилар. Аллоҳ таоло уларнинг вақтларига барака берди. Улар яшаган юз йил ичида бошқалар миллион йилда ҳам амалга оширолмайдиган ишлар амалга оширилди. Улар барча яхшиликларда инсонларнинг йўлбошчиси, пешқадами эдилар. Улар кураш майдонида ҳам, даъват майдонида ҳам, саховат ва инфоқ майдонида ҳам, ибодат ва тоат майдонида ҳам барчага ўрнак эдилар. Аллоҳ уларнинг барчаларидан рози бўлсин. Улар Расулуллоҳ соллаллоҳу алайҳи васалламга урушларда, динни ёйишда, илм-маърифат тарқатишда ва бошқа барча ишларда бемисл ёрдамчи бўлдилар. Ўзларини Аллоҳ йўлида фидо қилишга байъат бердилар. Анас розияллоҳу анҳудан ривоят қилинади: «Расулуллоҳ соллаллоҳу алайҳи васаллам Хандаққа чиқдилар. Муҳожир ва ансорлар ҳаво совуқ бўлишига қарамасдан чуқур қазиётган эдилар. Уларда бу ишни қилиб берадиган қуллар йўқ эди. У Зот саҳобаларнинг оғир меҳнат ва очликдан қийналаётганларини кўриб: «Эй Аллоҳ, албатта, ҳақиқий ҳаёт охират ҳаётидир. Ансор ва муҳожирларни мағфират эт», деб дуо қилдилар». Бухорий ривояти. Саҳобалар Набий алайҳиссалом билан кўришиш бахтига муяссар бўлган зотлардир. Шунинг учун ҳам уларнинг қалблари у Зотнинг муҳаббатлари ва таъзимлари билан тўлган эди. Али розияллоҳу анҳудан «Расулуллоҳ соллаллоҳу алайҳи васалламга бўлган муҳаббатингиз қандай?» деб сўралганида, «Аллоҳга қасамки, у Зот бизга молларимиздан, бола-чақаларимиздан, ота-оналаримиздан ҳамда ташна одамнинг муздек сувга бўлган муҳаббатидан ҳам севимлироқдирлар», деб жавоб берганлар. Маккаликлар қўлида асир бўлиб турган Зайд ибн Дасина розияллоҳу анҳуни Макка аҳли ўлдириш учун Ҳарамдан ташқарига чиқараётганларида Абу Суфён ибн Ҳарб ҳали мушрик эди. У Зайд розияллоҳу анҳуга деди: «Эй Зайд, агар Муҳаммад ҳозир сенинг ўрнингда асир бўлса-ю, биз унинг бўйнига қилич урсак, сен эса оиланг бағрида бўлишни истайсанми?» деди. Зайд розияллоҳу анҳу: «Аллоҳга қасамки, Муҳаммад алайҳиссаломга ҳозирги турган жойида бир тикан кириб азият беришини, мен эса оилам бағрида бўлишимни асло истамайман». Шунда Абу Суфён: «Мен Муҳаммаднинг саҳобалари уни яхши кўришганидек бошқа ҳеч ким бировни яхши кўрганини кўрмадим», деди. Саҳобалар ўзлари, моллари борасида ҳукм қилишни Расулуллоҳ соллаллоҳу алайҳи васалламнинг ўзларига топширишган. Улар шундай дейишган: «Мана бу молларимиз олдингизда турибди. Буларни хоҳлаганингиздек тасарруф қилинг. Нафсларимиз ҳам сизнинг измингизда. Агар бизни денгизга бошлаб борсангиз, у ерга ҳам бориб, сизнинг олдингизда, ортингизда, ўнг тарафингизда ва чап тарафингизда туриб урушамиз». Амр ибн Осс розияллоҳу анҳу дедилар:«Ҳеч ким менга Расулуллоҳдан кўра севимлироқ эмас. Менинг кўзимга ҳеч ким у Зотдан кўра улуғроқ бўлиб кўринмайди. У Зотни қаттиқ севганим ва ҳурмат қилганим учун чеҳраларига тикилиб қарай олмайман. Агар мендан биров у кишини васф қилиб беришимни сўраса, бунга тоқатим етмайди. Чунки у Зотга тикилиб қарашга бардошим етмайди». Биз ҳам Расулуллоҳ соллаллоҳу алайҳи васалламнинг саҳобаларини яхши кўрамиз. Улардан бирорталарини яхши кўришда дангасалик қилмаймиз, камчиликка йўл қўймаймиз. Уларнинг бирорталаридан ҳам узоқлашмаймиз. Барчаларини фақатгина яхшилик билан ёдга оламиз. Саҳобаларнинг ҳеч бирларининг адолати ҳақида сўралмайди, текширилмайди. Улардан ривоят қилинган нарса бош устига қабул қилинади. Зеро уларнинг барчалари адолатли, ростгўй, ишончли зотлардир. Анас ибн Молик розияллоҳу анҳудан марфуъ ҳолатда ривоят қилинади: «Иймоннинг белгиси ансорларни яхши кўриш, нифоқнинг белгиси ансорларни ёмон кўришдир». Бухорий ривояти. Бошқа бир ҳадисда бундай дейилади: «Ансорларни фақатгина Аллоҳга ва охират кунига иймон келтирмаган кимсагина ёмон кўради». Муслим ривояти. Саҳобаларнинг афзали хулафои рошидин, кейин жаннатга кириши башорат қилинганларнинг қолган аъзоларидир. Бу борада Пайғамбар алайҳиссалом бундай деб марҳамат қилганлар: «Пайғамбардан кейин бу умматнинг энг яхшиси Абу Бакр ва Умар». Бошқа бир ҳадисда: «Мендан кейин мана бу иккисига, яъни Абу Бакр ва Умарга эргашинглар», дейилган. «Саҳиҳи Муслим»да ушбу ривоят келтирилади: «Набий алайҳиссаломнинг саҳобалари сафарда эдилар. У Зот: «Агар Абу Бакр билан Умарга итоат қилсангизлар, тўғри йўлни топасизлар», дедилар». Муҳаммад ибн Ҳанафиядан ривоят қилинади, у киши оталари Али ибн Абу Толиб розияллоҳу анҳуга дедилар: «Эй отажон, Расулуллоҳ соллаллоҳу алайҳи васалламдан кейин инсонларнинг энг яхшиси ким?» У зот:«Билмайсанми, эй ўғилчам?!» дедилар. Ўғиллари: «Йўқ» дедилар. Шунда Ҳазрати Али: «Абу Бакр» деб жавоб бердилар. Аллоҳ таоло Абу Бакр розияллоҳу анҳунинг фазилатлари ҳақида бир қанча оятларни нозил қилди. Жумладан, У Зот шундай марҳамат қилади: «Сизлардан фазилат ва кенг мол-мулк эгалари қариндошларга, мискинларга ва муҳожирларга Аллоҳ йўлида эҳсон қилмасликка қасам ичмасин, балки уларни афв қилиб, кечирсинлар! Аллоҳ сизларни мағфират қилишини истамайсизми?! Аллоҳ мағфиратли ва раҳмлидир» (Нур, 22). Бу оят Абу Бакр розияллоҳу анҳу хусусида нозил бўлган. Ойша онамиз тўғрисида бўҳтон тўқиганларга қўшилиб кетганлардан бири Абу Бакр розияллоҳу анҳунинг холаваччаси Мусаттаҳ эди. У Бадр жангида қатнашган бўлиб, ўзи мискинликда яшарди. Абу Бакр розияллоҳу анҳу унинг бу ишидан кейин зинҳор моддий ёрдам бермасликка қасам ичади. Пайғамбар алайҳиссалом оятни унга ўқиб берганларида ундаги саволга:«Йўғ-е, Аллоҳнинг мағфират қилишини истайман», – деб яна қариндошига ёрдам беришни давом эттирган экан. Абу Бакр розияллоҳу анҳу ҳақларидаги кейинги оят қуйидагича: «Агар сизлар унга (Муҳаммадга) ёрдам қилмасангиз, Аллоҳ (Ўзи) унга ёрдам қилган. Қачонки, уни кофирлар икки кишининг бири сифатида (ватанидан) чиқариб юборганларида, икковлари ғорда туриб, (Муҳаммад) ҳамроҳи (Абу Бакр)га: «Ташвиш чекма! Албатта, Аллоҳ биз билан биргадир!» – деган эди» (Тавба, 40). Албатта, бу оятдаги икки кишининг бири Абу Бакр розияллоҳу анҳудирлар. Пайғамбар алайҳиссалом шундай деганлар: «Менга ҳеч бир мол Абу Бакрнинг моличалик фойда бермаган». Бу гапни эшитган Абу Бакр розияллоҳу анҳу йиғладилар ва: «Мен ҳам, молим ҳам Сизникидир, эй Аллоҳнинг Расули!» дедилар. Умар розияллоҳу анҳу ҳақларида ҳам кўп ҳадислар ворид бўлган. Бир ҳадисда шундай дейилади: «Шайтон сен юраётган кўчадан эмас, балки бошқа кўчадан юради». Яна бир ҳадисда бундай дейилган: «Сизлардан олдинги умматлар орасида софдил ва ростгўй одамлар бўлишган. Агар менинг умматим орасида ҳам бирор киши софдил ва ростгўй бўладиган бўлса, бу албатта, Умар ибн Хаттобдир». Муслим ривояти. Қолаверса, Умар розияллоҳу анҳу илҳом соҳиби эдилар. яъни у кишининг кўплаб фикрлари Қуръон оятларига мувофиқ келар эди. У зот Расулуллоҳ соллаллоҳу алайҳи васалламга аёлларни ўрантириш борасида насиҳат қилганлар. Яна Пайғамбаримизга: «Эй Аллоҳнинг Расули, Иброҳим алайҳиссаломнинг мақомларини намоз ўқийдиган жой қилиб олсангиз, яхши бўларди», деганлар. Бадрда асир тушган мушриклар борасида ҳам Умар розияллоҳу анҳу маслаҳат берганлар. Натижада Аллоҳ таоло у кишининг сўзларини тасдиқлаб оятлар нозил қилган. Бундан ташқари, Аллоҳ таоло Умар розияллоҳу анҳунинг қўллари билан кўп ўлкаларни фатҳ этди. Усмон ибн Аффон розияллоҳу анҳу Пайғамбар алайҳиссаломнинг олдиларига урушда ишлатиш учун кийимларининг бир четида минг динор олиб келиб, у Зот алайҳиссаломнинг қўйниларига тўкдилар. Расулуллоҳ соллаллоҳу алайҳи васаллам у киши олиб келган динорларни қўлдан ўтказа туриб: «Бугундан кейин Аффон ўғлига қилган амали зарар бермайди», деб марҳамат қилдилар. Бу гапни бир неча марта такрорладилар. Набий алайҳиссалом Ҳайбар ғазотида Али розияллоҳу анҳу ҳақларида шундай дедилар: «Эртага байроқни бир одамга бераман. Аллоҳ унинг қўли билан ушбу диёрни фатҳ этади. Унинг ўзи Аллоҳни ва Расулини яхши кўради. Аллоҳ ва Расули ҳам уни яхши кўради». Одамлар туни билан байроқ кимга берилишини ўйлаб мижжа қоқмай чиқдилар. Тонг отгач, ҳаммалари байроқни олиш умидида Расулуллоҳнинг олдиларига бордилар. Шунда Расулуллоҳ соллалаҳу алайҳи васаллам «Али қаерда?» деб сўрадилар. Саҳобалар: «Кўзи оғрияпти», дейишди. Расулуллоҳ у Зотнинг кўзларига муборак тупукларидан суртиб қўйдилар ва Аллоҳдан шифо тилаб дуо қилдилар. Натижада Ҳазрати Алининг кўзлари худди оғримагандек тузалиб қолди. Шундан кейин Пайғамбар алайҳиссалом байроқни Али розияллоҳу анҳуга бердилар. Байроқни қабул қилиб олган Ҳазрати Али каррамаллоҳу важҳаҳу дедилар: «Улар билан то улар ҳам биз каби бўлгунларича урушаман». Шунда Набий алайҳиссалом: «Шошма, ўзингни бос, аввал уларнинг водийсига туш. Кейин уларни Исломга даъват қил. Уларга нималар вожиблигини тушунтир», дедилар. Ҳа, азизлар, саҳобаларнинг барчалари жаннат аҳлидирлар. Аллоҳ таоло айтади: «Сизлардан (Макка) фатҳ бўлишидан илгари эҳсон қилган ва (кофирларга қарши) урушган кишилар (фатҳдан кейин эҳсон қилган ва урушганлар билан) баробар бўлмагай. Улар кейин эҳсон қилган ва урушган кишилардан улуғроқ мартабададирлар. Барчаларига Аллоҳ гўзал (мукофот – жаннат) ваъда қилгандир. Аллоҳ қилаётган (барча) амалларингиздан хабардордир» (Ҳадид, 10). Пайғамбар алайҳиссалом барча саҳобалари ҳақида шундай деганлар: «Менинг саҳобаларим йўлчи юлдуз кабидирлар. Уларнинг қай бирларига эргашсангиз, тўғри йўлни топасиз». Саҳобаларнинг фазлини, даражасини битта мисол билан тушунтириб, сўзимизга якун ясаймиз. Дунёдаги энг буюк авлиё, Аллоҳнинг дўсти энг қуйи мартабадаги саҳобанинг урушда минган отининг туёғидаги чангига ҳам тенг эмас. Аллоҳ барча саҳобалардан рози бўлсин. Бизларга эса уларга эргашиб яшашни насиб айласин, омин!


24 октябр 2021, Тошкент вақти: 21:04\nПентагон раҳбари¸ Афғонистондаги ҳарбий амалиëтларга доир махфий ҳужжатларни ошкор қилганларнинг жазоланишини таъкидламқода.\n- Махфий ҳужжатлар оммага ошкор қилинганининг жанг майдонидаги оқибати қўшинларимиз, иттифоқчиларимиз ва афғонистонлик ҳамкорларимиз учун жуда ёмон ва хавфлидир. Айни пайтда муносабатлар ва дунёнинг ушбу муҳим минтақасидаги обрўмизга путур етказиши мумкин, деди Роберт Гейтс.\nПентагонда ўтказилган матбуот анжуманида сўзлаган АҚШ Мудофаа вазири махфий ҳужжатларни тарқатган WikiLeaks интернет сайти АҚШ ҳарбийларининг тактика ва техникаси ҳақидаги маълумотларни Қўшма Штатлар душманларига етказиб берганини айтди.\nРоберт Гейтс бундай воқеа қайтарилмаслиги учун Қўшма Штатлар жанг майдонидаги воқеаларга алоқадор махфий маълумотларни сақлаш тартибини зудлик билан қатъийлаштиришга киришганини айтди.\nАҚШ Мудофаа вазири махфий маълумотлар ошкор бўлганидан кейин ўзига нисбатан хавф туғилган ҳар қандай шахсни ҳимоя қилишга Қўшма Штатлар маънавий жиҳатдан масъул эканини айтди.\n- Биз ўз қўшинларимиз, ҳамкорларимиз, айниқса, бизга ишонч билдириб бирга ишлаган одамларга нисбатан таҳдидни камайтириш, шунингдек, улардан ўч олинишининг олдини олиш учун бор имкониятни ишга солишдек маънавий масъулиятга эгамиз, деди Роберт Гейтс.\nАҚШ ҳарбийларининг Афғонистондаги уруш тафсилотларини акс этган қарийб 92 мингта махфий маълумот оммавий ахборот воситаларига Wikileaks сайти орқали ошкор бўлди. Бу маълумотларнинг бир қисмини Тhe New York Times газетаси, шунингдек, Британияда чиқадиган The Guardian ва Германиянинг Der Spiegel журнали чоп этди.\nХусусан¸ Тhe New York Times газетаси Афғонистонда АҚШ ва НАТО ҳарбийларига маълумотлар етказиб турган ўнлаб шахснинг исмини ошкор қилди.\n29 июл куни Афғонистон президенти Ҳамид Карзай НАТО ва АҚШ кучларига маълумотлар етказиб турган афғонистонликлар исм-шарфлари ошкор қилинганини “ўта масъулиятсизлик” дея баҳолади.\nЧоршанба куни АҚШ Мудофаа вазирлиги Афғонистондаги уруш ҳақидаги махфий маълумотларни Wikileaks интернет сайтига қайси шахс ёки шахслар берганини аниқлаш борасида текширув олиб борилаётганини¸ бу борада ёрдам сўраб Федерал тергов бюросига мурожаат қилинганини билдирган эди.\nПентагонда ўтказилган матбуот анжуманида иштирок этган АҚШ қуролли кучлари Бирлашган штаби бошлиғи¸ адмирал Майк Маллен махфий маълумотлар ошкор қилинганини “масъулиятсизлик” дея атади.\n- Мен бу ҳатти-ҳаракатлардан жунбушга тушдим. Ҳар қандай ақли расо одам¸ ҳатто битта махфий маълумотни оммага ошкор қилишдан аввал чуқур ўйлаб кўради. Бу ерда эса¸ уруш олиб бораётганлар ҳақидаги ўн минглаб махфий маълумотлар ҳақида гап боряпти, деди адмирал Майк Маллен.\nWikileaks сайти асосчиси Жулиан Эссанж ўз ташкилоти минглаб махфий маълумотни оммага ошкор қилмагани¸ балки ноширлар ҳужжатларни чоп этишдан аввал одамлар исмларини ўчириб ташлашлари кераклигини айтди.


Бўлимлар: 01. Эътиқод, 14. Даъват, илм, Таҳририят\nЛенинни «Ўқиш, ўқиш ва яна ўқиш» деган сўзи мактаб давримиздаги асосий шиор бўлган. Пайғамбаримизга келган биринчи ваҳий уч марта «иқро» яъни, «ўқи» дейилди. Ленин Қуръондан хабардор бўлгани аниқ, менимча. Сиз нима деб ўйлайсиз?\nҲа, Ленин «Худо йўқ» деб чиққан энг катта кофирлардан бири бўлиши билан бирга энг катта ўғрилардан бири ҳам бўлган.\nЭнг катта ўғирликларидан бири шу нарса. Аллоҳнинг каломидан ўзига ёққан баъзи жойларини ўғирлаб олган.\nАллоҳга кофир бўлиши етмагандай, У Зотнинг сўзини ўзининг сўзидек қилиб кўрсатишга уринган.\nАллоҳ таоло Буюк ва Ҳикматли Зотлиги учун ҳам, одамларга тавба қилишлари учун муҳлат беради, аммо ҳеч қачон эътиборсиз ташлаб қўймайди.\nТориқ сурасининг охирида айтганидек:\n«13. Шак-шубҳасиз у (Қуръон ҳақ билан ботилни) ажратгувчи Сўздир. 14. У ҳазил (яъни, асоссиз, беҳуда сўз) эмасдир. 15. Албатта (кофирлар Муҳаммад алайҳис-саломга қарши турли) ҳийла-найранг қилурлар. 16. Мен ҳам бир ҳийла қилурман (яъни уларнинг ҳийла-найрангларига муносиб жазо берурман). 17. Бас, (эй Расулуллоҳ), сиз уларга озгина вақт-муҳлат беринг (яъни сиз бир оз шошмай туринг, майли улар бугун дину иймонга қарши қўлларидан келганини қилсинлар, яқинда қилмишларига яраша жазоларини албатта олурлар)!».\nАллоҳ таоло берган муҳлат тугаши билан кофиру золимлар шарманда бўладилар.\nМана бугун Лениннинг нақадар каззоб, ўғри ва қонхўр кимса бўлганлиги ҳаммага маълум ва машҳур. У ва унинг маслакдошлари қурган мафкура ва давлатларининг шармандаси чиқиб парча-парча бўлиб кетди.\nУларга ўхшаган яна бошқа кофирларга ҳам Аллоҳ муҳлат бериб қўйган, уларнинг ҳам муҳлати тугаб ажали келганда, бугун уларга алданиб юрганларнинг кўзлари очилади.\nЛекин у пайт кимларгадир кеч бўлган бўлади.\nШунинг учун ўзининг бахтини ўйлаган ҳар бир инсон Охиратдаги ҳақиқий ва абадий ҳаёти ҳақида бош қотириб, холис ният билан тезроқ талаби илм қилиб, ҳидоят нурларини излаб топади ва унга жиддий ҳаракат билан амал қилади\nИнсон доимо холис ният билан илм олишда давом этиши энг зарур нарса бўлганлиги учун ҳам Аллоҳ таоло Ўзининг пайғамбарига ҳам айни шу нарсанинг зиёдасини сўрашга буюрди.\n«(Эй Расулуллоҳ), «Парвардигорим, илмимни янада зиёда қилгин» деб айтинг».\n(Тоҳа сураси, 114-оят).


Ўзбекистонда энг йирик ГЭСлардан бирини лойиҳалаштириш бошландиHaqida.net\nHome Dunyo Ўзбекистонда энг йирик ГЭСлардан бирини лойиҳалаштириш бошланди\nТОШКЕНТ, 13 ноя — Sputnik. Ўзбекистон Ўрта Осиёда энг йирик гидрообъектлардан бири — Пскем ГЭСини қуришни бошлади, деб хабар қилмоқда Sputnik мухбири «Ўзбекгидроэнерго» вакили сўзларига асосан.\n«Айни дамда бўлажак ГЭС ҳудудида қурилиш штаби ташкил этилган ва у ерда 400га яқин мутахассислар лойиҳа-изланиш ва геологик ишларни амалга оширмоқда. Пскем дарёсининг чап қирғоғида умумий қурилиш ишлари бошлаб юборилган. Янги станция нафақат Тошкент вилоятини электр энергияси билан барқарор равишда таъминлайди ҳамда аграр соҳасининг сув таъминотини кафолатланган равишда амалга оширади», — деди корхона вакили.\nSputnik/ Игорь АгеенкоШавкат Мирзиёев 42 та янги ГЭС қуриш ҳақидаги қарорни имзолади


Словакия ва Полша Украинага Европа иттифоқига аъзолик номзоди мақомини беришга чақирди ва бу жараённи тезлаштириш учун ҳамкорлик қилишга ваъда берди. Украина июнгача номзод мақомини олиши мумкин.\nСловакия ва Полша Украина имкон қадар тезроқ Европа иттифоқи (ЕИ) аъзолигига номзод мақомини олишини таъминлаш учун ҳаракат қилиш ниятида. Бу ҳақда Словакия президенти Зузана Чапутова ва унинг полшалик ҳамкасби Анжей Дуда 11 май, чоршанба куни Братиславада маълум қилди.\n«Европанинг келажаги ва Европада тинчлик учун Украинанинг келажакдаги мақоми ҳақида гапириш муҳим», - деди Чапутова. Унинг сўзларига кўра, бу «автоматик равишда тўлиқ аъзоликни англатмайди». Лекин Словакия, дея қўшимча қилди Капутова, Украинага номзод мақомини беришни мамлакатдаги қийин вазиятда «табиий ҳолат» деб билади.\nЧапутова ва Дуда ўз мамлакатлари ўртасидаги икки томонлама ҳамкорлик доирасида келишув тузилганини, унга кўра Полша Словакия ҳаво ҳудудини назорат қилиши, шунда Братислава МиГ-29 қирувчиларини Украинага ўтказиши мумкинлигини таъкидлади.\nУкраина 2022 йил 28 февралда Европа иттифоқига аъзо бўлиш учун ариза топширган. 18 апрель куни Украина президенти Володимир Зеленский Европа иттифоқига аъзолик учун ариза берган ҳар бир давлат тўлдириши керак бўлган сўровноманинг биринчи қисмини Европа иттифоқи расмийларига топширди. Украина 9 май куни сўровноманинг иккинчи қисми топширилишини эълон қилди.\nЭнди Европа комиссияси олинган жавоблар асосида ўз хулосасини тайёрлаши керак. Европа комиссияси раҳбари Урсула фон дер Ляйен жараённи «иложи борича тезлаштиришга ва бир вақтнинг ўзида барча шартлар бажарилишига» ваъда берди.\nУкраина ташқи ишлар вазири Дмитрий Кулеба 10 май куни Financial Times’га берган интервьюсида Украина июнь ойида ЕИ аъзолигига номзод мақомини олишни кутаётганини маълум қилди.


"Бабаян ва Купер ўртасида катта фарқ сезилаётгани йўқ" — Элдор Шомуродов (интервью) / CHAMPIONAT.asia\n11:54Coca Cola Суперлига, 22-тур ҳакамлари эълон қилинди 0 11:42"Ливерпуль" мухлислари учун хушхабар 2 11:17Ларссон Ибрагимовични ортда қолдирди 2 11:12Морено: "Де Хеа ўйинни давом эттиришни хоҳлаганди" 1 11:02Сингапур - Ўзбекистон. Энг яхши футболчи ким бўлди? (сўровнома) 182 10:53Италия 80 йил олдинги натижасини такрорлади 4 10:41Аёллар футболи. Ўзбекистон кубоги ярим финал баҳсларида ишлайдиган расмийлар 0 09:50Кассиаро Гибралтарнинг Евро-2020 саралашидаги илк голини урди. У 3 та гол билан терма жамоа тарихидаги энг яхши тўпурар бўлиб турибди 1 09:50Ўртоқлик ўйини. Жазоир - Колумбия 3:0 3 09:45Евро-2020 саралаши. Финляндия - Арманистон 3:0 0 09:44“Ювентус” Дибалага янги шартнома таклиф қилади 1 09:43Евро-2020 саралаши. Лихтенштейн - Италия 0:5 0 09:41Евро-2020 саралаши. Исроил - Латвия 3:1 0 09:40Жан “Ювентус”ни тарк этиши мумкин, унга АПЛ ва Бундеслига клублари харидор 5 09:39Евро-2020 саралаши. Греция - Босния ва Герцеговина 2:1 0\n"Бабаян ва Купер ўртасида катта фарқ сезилаётгани йўқ" — Элдор Шомуродов (интервью)\n19 июн 15:36\nТеглар : РостовВалерий Карпин Ўзбекистон МТЖ Самвел БабаянЭлдор Шомуродов МТЖЭктор Купер\nЎзбекистон терма жамоасининг июнь ойидаги йиғини якунига етканидан сўнг "Ростов" клуби шарафини ҳимоя қилаётган ҳамюртимиз Элдор Шомуродов офисимизда меҳмон бўлди ва баъзи мавзулар бўйича интервью берди.\nҚуйида Ўзбекистон терма жамоасининг асосий ҳужумчиси бўлган Элдор Шомуродовнинг интервьюсини эътиборингизга ҳавола қиламиз.\nТуркия, КХДР ва Сурияга қарши ўртоқлик ўйинлари ҳақида:\n- Яхши ўйинларни ўтказдик. Дастлаб кучли рақиб Туркия билан ўйналган бўлса, кейинчалик иккита нисбатан кучсизроқ жамоаларга қарши тўқнашдик. Бу саралаш босқичи олдидан яхши тараддуд бўлди. Айниқса қозонилган ғалабалар расмий беллашувлар олдидан ўзимизга бўлган ишончни оширди. Тайёргарлик яхши ўтказилди. Буёғига саралаш босқичини яхши бошлашга бор эътиборни қаратамиз.\nКупернинг дастлабки келган давридаги кўрсатмалари ва ҳозирги пайтдаги талаб қилаётган вазифалари орасидаги фарқ ҳақида:\n- Дастлабки келган пайтдаги Купер билан ҳозирги даврдаги мураббийнинг вазифалари ўртасида албатта фарқ бор. Купер дастлаб бизга асосан ҳимоявий услубни қўллаётганди. Кейинчалик мураббий ҳимоявий тактикадан кўра, кўпроқ ҳужумкор футбол ўхшаётганини тушунди. Шундан сўнг мазкур йўналишга қараб баъзи тактик деталларни ўзгартирди. Масалан прессингга чиқишни, кўпроқ ҳужумга ўтишни бошладик.\nҲужумдаги ўйин асосан Шомуродов орқали ривожлантирилаётгани ҳақида:\n- Бу менга ҳеч қандай қийинчилик туғдираётгани йўқ. Қўлимдан келганича Купердан талаб қилаётган кўрсатмаларни бажаришга ҳаракат қиляпман.\nТерма жамоадаги энг яқин дўсти ҳақида:\n- Асосан бирга ўйнаган ва ўсган Акром Комилов, Достон Ҳамдамов сингари футболчилар билан кўпроқ бирга бўламиз. Ўзаро яхши келишамиз. Ўйин давомида эса барча билан бирдек ўзимизни яхши тушунамиз.\nОсиё Кубогидаги ўйин ва натижа ҳақида:\n- Очиғи узоқроққа боришни кўзлагандик. Аммо Австралияга қарши пенальтилар сериясида ютқаздик. Бу ёмон натижа эмас, менимча. Биз барча масалани ўйинда ҳал этмоқчи эдик. Бироқ вазият пенальтилар сериясига қадар чўзилди. Буёғига эса лотерея. Омад етишмади. Умумий олиб қаралса, ёмон натижа бўлмади. Шунингдек, Купер келганига ҳали кўп бўлмаганди.\nБабаян ва Купер давридаги терма жамоанинг энг асосий фарқи ҳақида:\n- Энг асосий фарқи? (узоқ ўйланиб) Ўзимдан келиб чиқиб айтадиган бўлсам, Бабаян даврида мен кўпроқ ярим ҳимоянинг қанотида ўйнардим. Купер қўл остида марказий ҳужумда ўйнаяпман. Ҳар бир мураббийнинг тактикасида фарқ бўлиши табиий. Умуман олиб қаралса, катта фарқ йўқ. Яъни фарқ сезилаётгани йўқ.\nЯнги чемпионат, Ўзбекистон ва Россиядаги ҳолат, "Ростов"га бориш ва мослашиш ҳақида:\n- Биринчи борганимда мослашиш, адаптация жараёни бироз қийин бўлган. Русчани тушунардиму, лекин эркин гаплаша олмасдим. Менга жамоага кўникиб, мослашиб кетишимда Артур Юсупов ва Сергей Паршивлюк асосий кўмакчи бўлишган. Улар билан алоқаларим жуда яхши бўлганди. Жамоага киришиб кетишимда улар катта ёрдам беришган. Россия чемпионатида биринчи навбатда курашувчанлик юқори, асосан кучга таянган ҳолда ўйналади. Иккинчидан эса, ўйин темпи ва тезлиги юқори. Шу боисдан ҳам менга бу борада осон бўлгани йўқ. Аста-секинлик билан ўрганиб кетдим.\nОсиё Кубогидан кейин Шомуродовга бўлган эътибор ҳақида:\n- Ўзбекистон футболи ҳақида кўп сўрашмайди. Тўғри, Осиё Кубогидан кейин менга бўлган эътибор ошди. Карпин ҳам менга кўпроқ эътибор қаратди. Лекин "Ростов"да ўйнаб кета олишимга Россиядаги кўпчилик ишонган. Мени ўшанда салоҳиятли футболчи, дейишгани ҳақида биламан. Шуни ҳис қилиб ҳам ўшандаёқ ўзимга бўлган ишонч ортган.\nВалерий Карпин ҳақида:\n- Биринчи навбатда футболчилар билан жуда яқин алоқада, дўстдек бўлади. Ўзи футболчи бўлгани учун бизни жуда яхши тушунади, нимани ҳис қилаётганимизни билади. Учинчидан эса уни тактик мураббий дея оламан. Карпин футболчилар билан алоҳида суҳбат қуради. Мен билан ҳам индивидуал суҳбат қилади. Ўйиндан кейин асосан қаерда хато қилганимни кўрсатиб, тегишли тавсиялар беради. Ўйиндан аввал эса алоҳида суҳбатда менга қўяётган вазифалари ҳақида батафсил тушунтириш бериб, нима қилишни тушунтиради.\nСеҳрли "қалпоқча" ҳақида:\n- Ўша вазиятда "Краснодар" ҳимоячиси билан тўқнашувда бошим ёрилди. Ўзим билмагандим, лекин клуб шифокорлари атайлаб қалпоқча олиб юраркан. Қонни тўхтатгач, қалпоқчани киясанми ёки бошингни боғлайликми, дея сўрашди. Фарқи йўқлигини айтиб, қалпоқчани танладим. Шундан сўнг гол ҳам урдим. Ҳаммаси ўхшаб кетди. Қалпоқчани алоҳида сақлаганим йўқ. У ҳозир ҳам клуб физиотерапевтида турибди.\nРоссия чемпионатида қайси жамоаларга қарши ўйнаш ҳақида:\n- Ўзим бевосита ўйнаган ўйинлардан келиб чиқадиган бўлсам, энг қийин баҳс "Уфа"га қарши ўйинлар. Биринчисида 0:0, иккинчисида 1:0га ютқазгандик. Ўша ўйин энг қийини бўлганди. Асосан аутсайдерларга қарши беллашувларда очко йўқотганмиз.\nЎзбекистон чемпионатини кузатиб бориши, Суперлига савияси ўсмагани ҳақида:\n- Албатта Россияга бўлишимга қарамай чемпионат ўйинларини кузатиб бораман. Асосан "championat.asia" сайтида ва учрашувларни жонли кўриш имкони бўлса, унда "mediabay" тармоғида кўраман. Чемпионат савияси ўсди, деб айтолмайман. Нималарнидир ўзгартирилди. Лекин савия ўсгани йўқ. Ҳозирча фақат жамоалар сони ўзгарди. Балки сифат ўсиши учун вақт керакдир.\nЧопиб ташланган ва Шомуродовни етиштирган "Машъал" жамоаси тақдири ҳақида:\n- Бу албатта ачинарли хол. "Машъал" қандай ҳолатда ёки шароитда бўлмасин, исталган жамоага бош оғриқ бўлишга қодир. "Машъал"ни биринчи лигага тушириб юборилишини кўриб ҳайрон бўлганман тўғриси. Ўз вақтида "Машъал" академияси Ўзбекистондаги энг зўри бўлган. Кўплаб истеъдодларни чиқарган.\nРоссия ва Ўзбекистон футболи матбуотининг ўртасидаги фарқ ҳақида:\n- Фарқ етарлича. Россиядаги ҳар битта ўйинни етарли даражада мухлисларга етказиб беришади. Ҳар доим жонли эфирда ўйинларни қўйишади, ҳар бир клуб матбуоти жуда фаол равишда ишлайди. Матбуот хизматининг ўз соҳасидаги йўналиши жуда яхши йўлга қўйилган.\n"Ростов" билан шартномани узайтирган Шомуродовнинг кейинги режалари ҳақида:\n- Интилиш Европага. "Ростов"га кетишимдан олдин кўпчилик ўйнаб кета олмайди дейишганди. Орадан икки йил ўтди, клуб янги шартнома таклиф этди. Бу ҳам шу вақт оралиғида ўсишга эришганимни англатади. Шу темпда давом этишим керак. "Ростов" кўплаб футболчиларни ортиқча ушлаб турмайди. Яхши жамоалардан тушадиган таклифларни клуб доим кўриб чиқади. Италиядан тушаётган таклифлар ҳақида эшитмаганман. Умуман Осиё Кубогидан кейин қандай қизиқиш ёки таклифлар тушган, очиғи билмайман. Балки бўлгандир, балки йўқ. Шуниси аниқки, "Ростов"да кўп қолмасам керак.\nОсиёга қайтмаслиги ҳақида:\n- Ўзимнинг режам бўйича, яқин 3-4 йиллар ичида Осиё жамоаларидан тушадиган қизиқарли таклифларни кўриб чиқмоқчи эмасман. Буни агентларим ҳам билади. Мен ўзимни кучли бешлик чемпионатларида синаб кўрмоқчиман. Агентларим буни яхши тушунган ҳолда, шу йўналиш бўйича ишлашмоқда.\nИнтервьюнинг видео шаклини ҳам "YouTube"даги саҳифамизда томоша қилишингиз мумкин:\nСингапур - Ўзбекистон. Энг яхши футболчи ким бўлди? (сўровнома) 184\nЎзбекистон терма жамоаси Тошкентга қайтиб келди 70\nЎртоқлик ўйинлари. Чили қийинчилик билан зафар қучди, Данияда йирик ғалаба, Колумбия эса Жазоирга ютқазди 5\nБаҳрайн терма жамоаси 7 йилдан сўнг, Ўзбекистоннинг натижасини такрорлади 28\nРоппа-роса 9 ой ўтиб, Ўзбекистон МТЖ кетма-кет 2та расмий ўйинда зафар қучди 40\nШомуродовнинг голли серияси 4та ўйинга етди 39\nОдил Аҳмедов: "Бугун нима бўлса ҳам ғалаба қозонишимиз шарт эди" 40


ЖССТ коронавируснинг янги аломатлари ҳақида гапирди\n30 Iyul 16:48 / Published in COVID-19\nУзоқ муддатли коронавируснинг аломатлари айтиб ўтилди\nЖаҳон соғлиқни сақлаш ташкилоти коронавирус инфекциясини ўрганиш давомида 200 дан ортиқ коронавирус инфекциясининг аломатларини айтиб ўтди.\n«Постковиднинг энг тез-тез учрайдиган аломатлари ёки сиз айтгандек, узоқ давом этадиган КОВИДга нафас қисилиши, одамлар «мия туси» деб номланадиган когнитив функцияларнинг бузилиши ва чарчоқ киради. Бу энг кенг тарқалган учта нарса. Аммо, аслида, 200 касал ҳақида хабар берилган. Аломатлар. Демак, бу рўйхат жуда узун «, деди Жаҳон соғлиқни сақлаш ташкилотининг» 5 дақиқада фан «вакили Жанет Диаз, ташкилотнинг онлайн дастури.\nУнинг таъкидлашича, баъзи хабарларга кўра, ушбу аломатлар уч ойдан тўққиз ойгача давом этиши мумкин. Диазнинг айтишича, ЖССТ билан оғриган беморлар реабилитатсия бўйича мутахассислар, психологлар ва ижтимоий ходимларнинг ёрдамига муҳтож.\n«Махсус даволанишга келсак, бизда ҳали дори йуқ. Сабаби шундаки, биз нима учун бу содир бўлаётганини ҳали тушунмаяпмиз. Шундай қилиб, биз касалликнинг асл сабаби ёки механизми ҳақида кўпроқ билиб олсак, биз махсус даволанишга умид қиламиз» — ЖССТ вакили тушунтирди.\nTagged under: ЖССТ, ИНФЕКЦИЯ, КОРОНАВИРУС, янги аломатлар\nҲарбий микробиолог Хитойда ковид-19 пайдо бўлиши версиясига изоҳ берди


Россия ҳукумати истеъфо берди. Медведевга бошқа иш топилди | Azon.uz - Ахборот-таҳлилий портал\nРоссия ҳукумати истеъфо берди. Медведевга бошқа иш топилди\n2898 21:16 15.01.2020\nРоссия президенти Владимир Путиннинг мамлакат Конституциясига ўзгартириш киритиш ҳақидаги таклифидан сўнг ҳукумат тўлиғича истеъфо берди.\nПутин бош вазирликка, унинг ўринбосарлигига ва вазир лавозимига намозодларни парламент тасдиқлашини таклиф қилмоқда. Бундан ташқари, президентнинг Россия сиёсий тизимини ўзгартиришни кўзда тутувчи бир қатор таклифлари ҳам бор.\nБош вазир Дмитрий Медведевнинг айтишича, президентнинг таклифлари “қонунчилик, ижро этувчи ва суд ҳокимиятлари ўртасидаги мувозанатни ўзгартиради”.\n“Ушбу контекстда, албатта, биз Россия Федерацияси ҳукумати сифатида мамлакатимиз президентига барча керакли қарорларни қабул қилиши учун имконият тақдим этишимиз лозим. Бундан шароитда, менимча, Россия Федерацияси Конституциясининг 117-моддасига мувофиқ Россия Федерациясининг ҳукумати тўлиқ таркиб билан истеъфога чиқиши тўғри бўлади”, – деди Медведев.\nДмитрий Медведей ишсиз қолиб кетмайди. Янги ҳукумат шакллангунга қадар у бош вазир вазифасини бажариб туради. Кейин эса Хавфсизлик Кенгаши раисининг ўринбосари бўлади, ҳар ҳолда, Путиннинг унга таклифи шундай.\nРоссия ҳукумат Медведев\n47 12:20 02.07.2022\n271 17:50 01.07.2022\n408 12:30 01.07.2022\n309 11:00 01.07.2022\n1477 10:15 01.07.2022\n1297 09:24 01.07.2022


Xabarlar — Страница 181 — Teleradio.uz\nҚАШҚАДАРЁНИНГ ЯНГИ ҲОКИМИ ҲАҚИДА НИМАЛАРНИ БИЛАСИЗ?\nАввал хабар берганимиздек Мирзаев Зоир Тоирович Қашқадарё вилояти ҳокими вазифасини бажарувчи этиб тайинланди. Мирзаев Зоир Тоирович 1968 йил 10 мартда Самарқанд вилояти Жомбой туманида туғилган. Маълумоти — олий. 1994-йилда Тошкент молия институтини иқтисодчи мутахассислиги бўйича тамомлаган. 1984-1989-йилларда — Самарқанд вилояти Жомбой туманидаги „Х.Низоматов“ колхозининг ишчиси.1994-1995-йилларда — Самарқанд вилояти ҳокимлиги молия бошқармасининг иқтисодчиси. 1995-1996-йилларда — Жомбой тумани ҳокимлиги молия бўлими мудирининг ўринбосари.1996-1997-йилларда — Самарқанд вилояти Монополиядан чиқариш, рақобат ва тадбиркорликни қўллаб-қувватлаш Давлат қўмитасининг Самарқанд вилояти бўйича бошқармаси бош инспектори. 1997-2000-йилларда — […]\nQashqadaryo yangi hokimi bilan tanishing!\nМирзаев Зойир Тоирович — Қашқадарё вилоят ҳокими вазифасини бажарувчи. Халқ депутатлари Қашқадарё вилояти кенгашининг навбатдан ташқари сессиясида ташкилий масала кўриб чиқилди. Унда Мирзаев Зойир Тоирович — Қашқадарё вилоят ҳокими вазифасини бажарувчи этиб тайинланди. Аҳрор Содиқов, вилоят ҳокимлиги Ахборот хизмати раҳбари.\nЗойир Мирзаев Қашқадарё ҳокими бўлиши мумкинлиги тўғрисидаги хабарлар тасдиғини топаяпти\nЖиззах вилоятининг Шароф Рашидов туманида раҳбарлик қилиб келаётган Зойир Мирзаев Бош вазир Абдулла Арипов раҳбарлигида Қашқадарёда бўлиб ўтаётган йиғилишда иштирок этмоқда. Бундан аввалроқ, Зойир Мирзаев йиғилишда вилоятнинг янги ҳокими сифатида таништирилиши ҳақида хабарлар тарқалганди. Йиғилишда иштирок этаётган манбанинг айтишича, бу таҳминда жон бор. Йўқса, Жиззахдаги туманларнинг бирида раҳбарлик қилаётган Зойир Мирзаев Қашқадарёдаги йиғилишда иштирок этмасди. Манбага кўра, вилоят ҳокими ҳали таништирилмаган. Вилоятнинг бўшатилиши айтилаётган 4 нафар раҳбари йиғилишда кўринмаган. manba: ZiyoNews\nXabarlar / Без рубрики\nМиллий гвардия тоғда яширинган террористик гуруҳни қўлга олди (фото)\n26.10.2019 14:01 0 0 Ўзбекистон Республикаси Миллий гвардияси ҳарбий хизматчиларининг аҳолини турли вазиятларда террористик ва экстремистик таҳдидлардан ҳимоя қилиши, аниқ ва тезкор ҳаракатланиш кўникмаларини ошириб бориши мақсадида мураккаб тоғ шароитларида ҳам ўқув машғулотлари ўтказилмоқда. Бу ҳақда Миллий гвардия матбуот хизмати хабар берди. Сурхондарё вилоятидаги Миллий гвардия бўлинмаларидан бирида ҳафта давомида олиб борилаётган ана шундай ўқувлар реал ҳолатга яқинлаштирилганлиги алоҳида аҳамият касб этиб, ҳарбий хизматчиларни руҳан тоблайди, жисмонан ва ақлан камолга етказади, дейилади хабарда.Республикамиз бўйлаб турли хил шароитларда доимий равишда ўтказиб келинаётган ўқув-тактик машғулотлар […]\nЎзбекистоннинг етакчи тадбиркорлари талабаларга маҳорат дарси ўтишди\nТошкент давлат иқтисодиёт университетида Халқаро туризм факультети ва Маркетинг кафедраси томонидан “Сотиш тизимидаги янги инновациялар” мавзусида маҳорат дарси ўтказилди. Ушбу маҳорат дарсида модератор сифатида “Office market”, “Dekos” компаниялари ҳамда “M faktor” лойиҳаси асосчилари Ҳасан ва Ҳусан Мамасаидовлар иштирок этдилар. Тадбиркорлар йиғилганларга ўз тажрибаларидан келиб чиққан ҳолда бизнесни бошлаш машаққати, унда муваффақиятга эришиш сирлари, хатоларни енгиб ўтиш, рақобатда ютиб чиқиш омиллари ҳақида ўз тажрибаларидан келиб чиқиб, ҳаётий мисоллар билан айтиб бердилар. Кеча фойда бераётган нарса бугун иш бермай қолиши мумкин – […]\nIlm-fan / Xabarlar\nҚашқадарёга янги прокурор тайинланди\nЎзбекистон Республикаси бош прокурорининг биринчи ўринбосари Эркабой Тожиев Қашқадарё вилояти прокурори этиб тайинланди. Бу ҳақда Kun.uz манбаси хабар бермоқда. Аввалроқ, Қашқадарё вилояти раҳбариятининг «тўртлиги» ишдан олиниши маълум қилинганди. Ботир Юсупов 2018 йил 16 январдан бери Қашқадарё вилояти прокурори сифатида ишлаб келаётганди. Kun.uz Бош прокуратура жамоатчилик билан алоқалар ва ҳуқуқий ахборот бўлими бошлиғи Ҳаёт Шамсутдинов билан боғланиб, ушбу тайинловга ойдинлик киритишни сўраган. Маълумот на тасдиқланган ва на инкор этилган\nҚашқадарёда 9 ойда 62.2 минг чақалоқ туғилган….batafsil ma’lumot saytimizda!\nҚашқадарёда 2019 йилнинг 9 ойида 62 минг 200 нафар чақалоқ дунёга келган. Бу ҳар 1000 нафар қашқадарёликка туғилиш коэффициенти 25,7 промиллени ташкил этганини кўрсатади. Ўзбекистонда энг кўп чақалоқлар дунёга келган ой август(84.3 минг) ва сентябрь(83.5 минг) экани айтилган. Январда 51.4 минг чақалоқ дунёга келган. manba: KeshNews\nҚарши муҳандислик-иқтисодиёт институтининг 2-сонли Талалабалар турар жойида “Жаҳолатга қарши – маърифат билан” мавзусида давра суҳбати бўлиб ўтди. Унда Мусулмонлар идораси Қашқадарё вилояти вакиллиги “Қум қишлоқ” масжиди ноиби Яхё Мансуров, “Электр энергетика” кафедраси ўқитувчиси Нурали Қурбонов, Ёшлар билан ишлаш ҳамда Маънавият ва маърифат бўлими бошлиғи Умрбек Тошниязов, 2-сонли ТТЖ тарбиячи –педагоги У.Ражабов ва талаба-ёшлар иштирок этишди. Бугун ахборот асри, интернеть замонида яшаяпмиз, — дейди 2-сонли ТТЖ тарбиячи- педагоги У.Ражабов. – Ҳамманинг қўлида замонавий телефон ва унда албатта интернеть бор. Бугун дунёни […]\nАйни вақтда Қашқадарёдаги ижодкор ўқувчи- ёшлар беллашмоқда. October 25, 2019 Айни вақтда Қарши шаҳридаги Қарши ихтисослаштирилган санъат мактабида Қашқадарё вилояти халқ таълими бошқармаси ташкилий қўмитаси томонидан ўқувчи-ёшларнинг бўш вақтларини мазмунли ўтказиш, улар ўртасида дўстона алоқаларни янада кучайтириш мақсадида вилоятдаги умумтаълим мактаб ўқувчилари ўртасида «Қувноқлар ва Зукколар» кўрик-танловининг вилоят босқичининг финали бўлиб ўтмоқда. Тадбир кўтаринки рух ва юқори савияда давом этмоқда. Manba: Вилоят ҳокимлиги ахборот хизмати.\nҒузорда рамзий белгига эга курант қурилади\nҒузор тумани «Бўстон» маҳалласи ҳудудида халқаро аҳамиятдаги «А-380» ва «М-39» автомобиль йўлларидан чет эллик меҳмонларнинг узлуксиз қатнови амалга оширилишини инобатга олиб, вилоят ҳокими ташаббуси билан муҳим иншоот қад ростлайдиган бўлди «Шўртангазкимё» мажмуаси томонидан қурилиши бошланган мазкур иншоот Ғузор тумани нефт-газ саноати ривожланган ҳудуд эканлигини англатиш билан бир қаторда, ҳудуд кўринишига файз қўшиши табиий Манба: Nnews.uz


Энди давлат корхоналари ва давлат муассасаларини АЖ ёки МЧЖга ўзгартириш тўғрисидаги аризани Давлат активларини бошқариш агентлиги (Агентлик) сайтига электрон шаклда юбориш мумкин.\nNorma’нинг ёзишича, у ЭРИ билан тасдиқланган, унда қуйидаги маълумотлар кўрсатилган бўлиши керак:\nб) дастур ёки тармоқ жадвалидаги чора-тадбирлар 12 ой давомида бажарилмаса. Объектни хусусийлаштириш дастурига киритиш тўғрисидаги қарор худди шу муддатларда қабул қилинади. Бу ҳолда улар Қорақалпоғистон Вазирлар Кенгаши, вилоят ёки Тошкент ҳокимлигининг хулосаси (дастур/тармоқ жадвали бажарилмаётгани тўғрисидаги) олинган санадан бошлаб ҳисобланади.\nҲужжат 7.07.2020 йилдан кучга кирган.\nХатланган мол-мулкни баҳолаш тартиби тасдиқланди


Кўча футболини янги босқичга олиб чиқамиз! - Penalti.uz | Футбол янгиликлари олами!\n09:17 Душан Влахович давом этади.. 54 0 Янгиликлар\n21:24 Юрген Клопп: "У ҳеч қачон "Олтин тўп"ни олмайди" 113 0 Янгиликлар\nКўча футболини янги босқичга олиб чиқамиз!\nХалқимизда: "Ватан остонадан бошланади",-деб айтиладиган мақол бор. Ҳўш, футболчи? Сизнингча футбол қаердан бошланади?\nҲаммада ҳар хил фикр бўлиши мумкин, лекин менимча футбол кўчадан бошланади. Футболни нима эканлиги ҳақида болалик пайтлари маҳаллада қўшнилар билан мазза қилиб тўп тепиш орқали тушуна бошлаган бўлсангиз ажаб эмас.\nПеле, Марадона, Месси, ёки Роналду каби футбол дахолари ҳам ўз фаолиятини айнан кўча футболидан бошлаган. Дунё футболида супер старларнинг бу каби шоу турнирларда иштирок этиши одатий ҳолатга айланиб қолган. Бразилиянику айтмасак ҳам бўлади. Лотин Америка қитъаси вакиллари миллионлар ўйинига қаттиқ меҳр қўйишгани, футболсиз яшай олишмаслиги бор гап.\nОсиёдачи? Юртимизда футболга бўлган меҳр қандай даражада деб ўйлайсиз? Узоқ йиллик мақсадимиз амалга ошмай келаётганлиги сабабли кундан-кунга одамларимизнинг футболга бўлган меҳри йўқолиб боряпти деб ўйлайсизми? “Ана, ўйингоҳларимиз деярли бўм-бўшку”, -деб нолишингиз мумкин. Лекин, адашасиз. Ҳа, ростдан ҳам адашасиз. Ишонмайсизми? Хоҳласангиз бир сирни очаман. Халқимиз футболни севади ва улар ҳозирда кўча футболи билан овуниб юришибди. Қанақасига дейсизми?\nКуни кеча водийга сафар қилдик. Сафар давомида бизни Андижон шахридаги «Лимон» аренага таклиф қилишди. Ўша куни кўча футболида навбатдаги супер шоу ўтказиладиган экан. Ўзини учрашувлар ташкилотчисиман деб таништирган Бахтиёр ака билан суҳбатлашиб, интервью олдик (Ушбу интервьюни алоҳида эътиборингизга ҳавола қиламиз). Суҳбатдошимиз минглаб муҳлис келишини айтганида, ишонмаган эдим. Ўйин бошланишига 1 соат қолганда, кичик ўйингоҳ атрофи тўлиб тошган эди. Ҳақиқий атмосфера! Ҳақиқий халқбоп, жайдари муҳит! Хаттоки, суперлиганинг баъзи бир марказий ўйинларида ҳам бунчалик муҳлисни кўрмаганмиз.\nЎша куни жами учта учрашув бўлиб ўтди. Ўйинларнинг савиясига гап йўқ. Тезкорлик, аниқлик ва босиқлик бор. Аслида, майдондаги футболчиларнинг аксарияти профессионаллар эди. Ўзбекистон футзал миллий терма жамоасининг асосий ўйинчиси Дилшод Раҳматов, ёки яқинда бўлиб ўтган Жаҳон чемпионатида ажойиб голларни урган яна бир терма жамоа аъзоси Анасхон кабилар учрашувларни янада қизиқарли ўтишига сабаб бўлди. Майдондаги бошқалар ҳам футзалчи, ёки футболчилар эди, яъни уларни ўз ишининг усталари деб номлаш мумкин. Мен бир нарсага эътибор қаратдим, ўша куни футболчиларда босим йўқ эди. Шунинг учун ҳам эркин ҳаракатланиб, такрорланмас финтлар орқали шоу намойиш эта олишди. Хуллас, шу куни бир олам таассуротлар билан пойтахтга қайтдик.\nСизларга шуни маълум қилмоқчимизки, бугундан бошлаб penalti.uz кўча футболини мунтазам ёритиб боради ва янгидан- янги иқтидорларни кашф қилинишига оз бўлсада ўз хиссасини қўша олади деб ният қиламиз. Сайтимизда “Кўча футболи” номли алоҳида саҳифа очилди. Кўча футболига оид янгиликлар, интервьюлар, фото ва видеоларни биз билан кузатиб боришингиз мумкин. Тез орада жоамалар ва турнирлар ҳақида маълумотлар беришни бошлаймиз.\nКелинг дўстлар, ўзимиз яхши кўрган футболни янги босқичга олиб чиқиш учун биргаликда ҳаракат қиламиз. Сизнинг вилоятингизда ҳам кўча футболи ўйинлари ва кичик турнирлар бўлиб турадими? Ундай бўлса биз билан боғланинг. Ҳозирда бу каби ўйинлар ҳеч қандай ҳомийларсиз ташкил қилиниб келинмоқда. Агар ҳомийлар бўлса, биз билан боғланинг. Келишувга эриша олсак, маҳсулотингизни реклама қилиб берамиз. Дарвоқе келаётган ҳафта Наманганда шунга ўхшаш турнир бўлиб ўтади. У ерда ҳам дахшатли муҳит бўлишига шубха йўқ. Наманганлик муҳлисларни биласиз-а?!\n16.11.2021, 16:27 588 0\nТибо Куртуа «Барселона»га қарши ўйин ҳақида: «Кейинги босқичга чиқамиз деб умид қиламан»\nИбраҳимович: «Мен «ПСЖ»га келдим ва уни янги босқичга олиб чиқдим»\nCAFA мусобақаларини ёритишда фаоллик кўрсатган бир гуруҳ ОАВ ходимлари тақдирланишди


ЭКСПОPТ МАСАЛАСИДА ЭНДИ ТЎСИҚ ВА ЧЕКЛОВ БЎЛМАЙДИ - AmuNews.uz - энг сўнгги янгиликлар\nЭКСПОPТ МАСАЛАСИДА ЭНДИ ТЎСИҚ ВА ЧЕКЛОВ БЎЛМАЙДИ\n2017 йил 6 ноябрда қабул қилинган “Мева-сабзавот маҳсулотлари, узум, полиз, дуккакли экинлар, шунингдек, қуритилган сабзавот ва меваларни маҳаллий экспорт қилувчиларни қўллаб-қувватлаш бўйича қўшимча чора-тадбирлар тўғрисида”ги Президент Қарори бутун мазмун-моҳияти билан мамлакатимизда ишбилармонлик ва тадбиркорлик муҳитини янада яхшилашга қаратилганлиги билан аҳамиятлидир.\nУшбу Қарорга кўра, экспорт қилувчи корхоналарнинг мева-сабзавот маҳсулотларини экспорт қилиш бўйича ўрнатилган амалдаги тартиб-қоидаларни янада соддалаштириш, жисмоний шахслар томонидан бундай маҳсулотларнинг ишлаб чиқарилишини рағбатлантириш назарда тутилган. Хусусан, мамлакатимиздан экспортга йўналтирилаётган мева-сабзавот маҳсулотларининг асосий қисми, яъни 90 фоиздан ортиғи кичик ишлаб чиқарувчилар томонидан ёрдамчи хўжаликларда, асосан, томорқа ерларида етиштирилмоқда. Бу ишлаб чиқарувчилар чет эл харидорлари билан шартномалар тузиш ва рухсат берувчи тартиб-қоидалардан ўтиши талаб этиларди. Шу сабабли, улар ўз маҳсулотларини мустақил равишда экспорт қилиш имкониятига эга эмас эдилар.\nПрезидентимизнинг юқоридаги Қарори эса бу каби тўсиқ ва чекловларга барҳам берди. Эндиликда тадбиркорлик субъектларига экспорт шартномаси тузмасдан, уларнинг тўлови ва етказиб берилиши бўйича шартларга риоя қилган ҳолда, инвойс асосида мева ва сабзавот маҳсулотлари экспортини амалга ошириш ҳуқуқи берилди.\nБундан ташқари, мева-сабзавот маҳсулотларини сақлаш, ташиш ва сотишда табиий йўқотиш нормативлари, шунингдек, уларнинг фактура қийматига тузатишлар киритиш тартиби ҳам белгиланди.\nЎз томорқасида, деҳқон хўжалиги ёки иссиқхона хўжалигида маҳсулот етиштирган кишиларнинг барчаси ҳам ўзи етиштирган маҳсулотини четга экспорт қилишга вақт ажратмаслиги мумкин. Қарорда ана шундай вазиятларда экспорт қилиш учун фуқаролардан мева-сабзавот маҳсулотларини сотиб олиш билан шуғулланадиган юридик шахсларнинг фаолиятини амалга ошириш борасида ҳам қулай шарт-шароит яратиш назарда тутилгани айни муддао бўлди.\nҚарорда жисмоний шахслардан олинадиган даромад солиғи бўйича, шунингдек, томонлар ўртасидаги дебитор қарздорлик борасида ҳам ҳуқуқий шароитлар яратиб берилгани деҳқон ва соҳибкорлар, тадбиркорлар учун муҳим янгилик бўлди.\nЭндиликда туманимизнинг тадбиркор деҳқонлари, томорқа ер эгалари ўзлари етиштирган мева-сабзавот маҳсулотларини чет эл харидорига ҳеч қандай чекловларсиз экспорт қилишлари, бу борадаги ўз бизнесини янада кенгайтиришлари учун барча имкониятлар яратилди.\nАбдуқодир ТИЛОВМУPОТОВ, «Туркманистон» ММТП раиси, халқ депутатлари туман Кенгаши депутати.\nТўй – ҳар бир оиланинг қутлуғ айёми